KARDINAL FRANJO KUHARIĆ 



IVAN MERZ 

ČUDO MILOSTI BOŽJE 

Govori, izjave i propovijedi 
kardinala Franje Kuharića o Ivanu Merzu 





«lvan Merz ima mnogo toga reći danas 
našim mladima, našim sjemeništarcima, 
našim bogoslovima, našim redovnicima i 
redovnicama, nama svećenicima i biskupima. 
Zaista, ovaj naš dragi orao bio je apostol vrlo 
kratko vrijeme, samo šest godina, a unio je 
mnogo, učinio je mnogo, zapalio je mnoge, 
jer je sam gorio ljubavlju Duha Svetoga koja 
se u njemu razgorila u otvorenost duše da 
prihvati Isusa za Kralja svoga srca i života i da 
uđe u Njegovo Kraljevstvo.» 

Kardinal FRANJO KUHARIĆ 

Iz govora na svečanoj Akademiji prigodom proslave 
50. obljetnice smrti časnog sluge Božjega Ivana Merza, 
Zagreb, 26. XI. 1978. 


KARDINAL 
FRANJO KUHARIĆ 


IVAN MERZ 
ČUDO MILOSTI BOŽJE 


Govori, izjave i propovijedi 
kardinala Franje Kuharica o Ivanu Merzu 
1973 .- 2002 . 


POSTULATURA IVANA MERZA 
Zagreb, 2002. 


Kardinal Franjo Kuharić 

IVAN MERZ 

ČUDO MILOSTI BOŽJE 

Govori, izjave i propovijedi 
kardinala Franje Kuharića o Ivanu Merzu 
1973.-2002. 

Za tisak priredio: o. Božidar Nagy, postulator 
Izdavač: 

POSTULATURA IVANA MERZA 
Zagreb, Vlaška 93 
2002. god. 

E-mail: postulatura.merz@ffdi.hr 
www.ffdi.hr/ivan-merz 

Lektura: 

Ivan Jurčević 

Kompjutorska priprema: Medijski centar «Glas Slavonije« d.d., Osijek 
Tisak: PAN - Papirna industrija, Zagreb. 


CIP - Katalogizacija u publikaciji 
Nacionalna i sveučilišna knjižnica - Zagreb 

UDK 271-391 Merz, I. 

KUHARIĆ, Franjo 

Ivan Merz - čudo milosti Božje : 
Govori, izjave i propovijedi kardinala 
Franje Kuharića o Ivanu Merzu / Franjo 
Kuharić ; <priredio Božidar Nagy>. - 
Zagreb : Postulatura Ivana Merza, 2002. 

ISBN 953-96923-3-4 

421009014 


Slika na omotu: 

Kardinal Franjo KUHARIĆ propovijeda u zagrebačkoj katedrali 
na sv. misi prigodom svečane proslave 50. obljetnice smrti 
sluge Božjega Ivana Merza 25. XI. 1978. g. (Vidi govor na str. 11) 



SADRŽAJ 


IVAN MERZ-Biografija.5 

PREDGOVOR . 7 

1973. - MERZ JE PUTOKAZ SUVREMENOM 
NARAŠTAJU - Pismo nadbiskupa F.Kuharića postu¬ 
latom u povodu pokretanja Glasila Postulature .9 

1978. - U BOŽJIM LJUDIMA BOG JE VIDLJIV - 

Propovijed nadbiskupa Franje Kuharića prigodom pro¬ 
slave 50. obljetnice smrti Sluge Božjega Ivana Merza .11 

1978. - SVI KOJI SU BOŽJI UVIJEK SU MLADI - 

Govor nadbiskupa Franje Kuharića na svečanoj akade¬ 
miji prigodom proslave 50. obljetnice smrti Sluge Božjega 
Ivana Merza .19 

1979. - IVAN MERZ - REMEK DJELO DUHA 

SVETOGA - Govor nadbiskupa Franje Kuharića 15. 
prosinca 1979. g. na susretu sa studentima u Bazilici Srca 
Isusova u Zagrebu .27 

1982. - IVAN MERZ - ČUDO MILOSTI BOŽJE - 

Propovijed zagrebačkog nadbiskupa Franje Kuharića 
prigodom proslave dana Ivana Merza 10. svibnja 1982. . . 33 

1993. - ČIST I SAVRŠEN KATOLIK S UNIVER¬ 
ZALNIM SRCEM CRKVE - Propovijed kardinala 
Franje Kuharića prigodom proslave 65. obljetnice smrti 
Sluge Božjega Ivana Merza 10. svibnja 1993 . 41 









1996. - APOSTOL LITURGIJSKE OBNOVE 
PRIJE DRUGOG VATIKANSKOG SABORA. - 

Predgovor kardinala Franje Kuharića doktorskoj diser¬ 
taciji Ivana Merza .51 

1996. - SVJEDOK ZA ISUSA KRISTA U SA¬ 
VRŠENOSTI ŽIVOTA - Poruka kardinala Franje 
Kuharića sudionicima simpozija o Ivanu Merzu u Pa¬ 
rizu 1996 . 53 

1998. - MERZ PRIMJER MLADIMA U OTKRI¬ 
VANJU BOGA - Pismo kardinala Franje Kuharića 
postulatom kauze o. Božidam Nagyu nakon primljene 
Pozicije Ivana Merza .55 

2002. - IVAN MERZ - SUVREMENA PORUKA 
DANAŠNJIM GENERACIJAMA - Posljednja izjava 
kardinala F. Kuharića o Ivanu Merzu 31. siječnja 2002. ... 57 

MISLI IVANA MERZA.59 

BIBLIOGRAFIJA.63 








IVAN MERZ 

1896-1928. 

Biografija 


Ivan Merz rođenje 16. prosinca 1896. g. u Banjoj Luci gdje 
je 1914. g. završio gimnaziju. Nakon tromjesečnog boravka u 
Vojnoj akademiji započinje studij u Beču koji prekida zbog 
Prvog svjetskog rata. Pozvan je u vojsku i poslan na talijansko 
bojište gdje ostaje do 1918. g. Nakon završetka rata nastavlja 
studij književnosti u Beču (1919.-1920.) i dovršava ga u Parizu 
(1920.-1922.). Dolazi u Zagreb 1922. g. gdje postaje profesor 
francuskog i njemačkog jezika. Doktorirao je 1923. na Filozof¬ 
skom fakultetu Sveučilišta u Zagrebu radnjom o utjecaju litur¬ 
gije na francuske pisce. 

Razmišljanjem, studijem, a osobito kroz ratna stradanja i 
patnje dolazi do iskrenog obraćenja Bogu i uvjerenja o istini- 

tosti katoličke vjere. Svoj život posvećuje Isusu Kristu 
načinivši kao laik zavjet vječne čistoće. Aktivno radi na odgoju 
hrvatske mladeži u tadašnjoj katoličkoj organizaciji "Hrvatski 
Orlovski Savez" kojoj je dao geslo "Žrtva - Euharistija - Apo- 
stolat" i u koju uvodi načela papinske Katoličke Akcije. Prem¬ 
da mlad i kao laik smatran je "stupom Crkve" u Hrvatskoj i 
zalaže se za liturgijsku obnovu. Riječju i perom bori se za kato¬ 
ličku vjeru i ustrajno promiče njezina moralna načela u jav¬ 
nom životu o čemu je ostavio veliku pisanu baštinu. 

Potpuno odan Crkvi i Papi, Merz je bio čovjek žive vjere, 
iskrene molitve, samoodricanja, dnevne Pričesti, adoracije, 
predanog trpljenja, široke naobrazbe, blizak ljudima i svakom 
je čovjeku iskazivao kršćansku ljubav. Ime Ivana Merza 
značilo je, a znači i danas, program života i rada za vjernika ka¬ 
tolika koji želi raditi na širenju Kristova Kraljevstva. Njegovu 
ideju o osnivanju «svjetovnog reda» djelomično je ostvarila Ma¬ 
rica Stanković utemeljivši zajednicu Suradnica Krista Kralja. 

Umro je u Zagrebu, 10. svibnja 1928. g., u 32. godini, na gla¬ 
su svetosti. Na samrti je prikazao svoj život Bogu kao žrtvu za 
hrvatsku mladež. Grob mu se nalazi u Bazilici Srca Isusova u 
Zagrebu, u koju je posljednjih godina života svakodnevno do¬ 
lazio na sv. misu. Postupak za njegovo proglašenje svetim od¬ 
vija se u Vatikanu, gdje je 5. srpnja 2002. proglašen dekret o 
njegovim herojskim krepostima i time je otvoren put za njego¬ 
vo proglašenje blaženim i svetim. 

Mnogi koji su mu se molili zadobili se po njegovu zagovoru 
milosti o čemu svjedoče brojne objavljene zahvalnice. Natpis s 
vijenca što su mu ga mladi postavili na grob još 1929.g. govori 
nam o njegovu značenju u životu vjernika: 

«HVALA TI, ORLE KRISTOV, ŠTO SI NAM POKAZAO 
PUT K SUNCU'!» 

Predgovor 


5. srpnja 2002. proglašenje u Vatikanu, u nazočnosti Sveto¬ 
ga Oca Ivana Pavla II., dekret o herojskim krepostima sluge 
Božjega Ivana Merza, čime je ispunjen najvažniji uvjet za nje¬ 
govo proglašenje blaženim. Približavanje njegove beatifikaci- 
je, koja se očekuje u skoroj budućnosti, zahtijeva da se vjer¬ 
nička javnost Crkve u Hrvata duhovno pripremi za taj veliki 
događaj koji je dar Crkve i Pape hrvatskom narodu. Jedan od 
vidova pripreme jest da se što bolje upozna lik i poruka časnog 
sluge Božjega Ivana Merza koju nam Bog preko njega 
upućuje. Stoga se pokazala hitna potreba da se objavi što više 
publikacija za upoznavanje časnog sluge Božjega. 

Od svih hrvatskih crkvenih pastira kardinal Franjo Kuharić 
izrekao je najviše govora o časnom sluzi Božjem Ivanu Merzu. 
Bilo je to u raznim prigodama, napose na euharistijskim sla¬ 
vljima prigodom obilježavanja obljetnica njegove smrti. Kad 
ih čitamo, možemo uočiti daje kardinal Kuharić visoko cijenio 
Ivana Merza i da ga je smatrao stvarno svetim čovjekom i do¬ 
stojnim oltara. Premda Ivan Merz još nije bio proglašen 
blaženim ni svetim kad je Kardinal pisao ove govore, oni se, 
međutim, pod određenim vidom mogu smatrati njegovom 
osobnom i privatnom »kanonizacijom« Ivana Merza, o čemu 
će se čitatelj moći i sam uvjeriti čitajući ove njegove nadahnute 
retke. Sve Kardinalove govore i izjave donosimo ovdje u kro¬ 
nološkom nizu kako su bili izrečeni, odnosno napisani između 
1973. i 2002. god. 

Govori ostalih hrvatskih biskupa o Ivanu Merzu, nalaze se 
na njegovoj Internet-stranici: www.ffdi.hr/ivan-merz 

o. Božidar Nagy, postulator 

Ivan Merz 

na završetku gimnazije 
Banja Luka, 1914. 


Ivan Merz 
časnik u prvom 
svjetskom ratu, 
na talijanskoj 
fronti, 1917. 


Ivan Merz 
student u Beču, 
1920. 

1973. 


Ivan Merz 

dosljedan ostvaritelj Riječi Božje 
i putokaz suvremenom naraštaju 


Dopis nadbiskupa Franje Kuharića 
uredniku "Glasila Postulature Ivan Merz " 

Prigodom izlaska iz tiska prvog broja časopisa "Glasilo Postu¬ 
lature Ivan Merz " u svibnju 1973. g. zagrebački nadbiskup msgr. 
Franjo Kuharić uputio je uredniku Glasila o.Božidaru Nagyu pi¬ 
smo ovoga sadržaja: 

"Velečasni oče! Primio sam 1. broj Glasila Postulature 
IVAN MERZ, pa Vam iskreno zahvaljujem. Uvjeren sam da 
će to glasilo poslužiti da se u javnosti što bolje uoči stvarnost i 
značenje Sluge Božjega Ivana Merza. 

To je čovjek našega vremena, intelektualac, suočen s mno¬ 
gostrukim strujama suvremene misli, a ipak dosljedan ostvari¬ 
telj riječi Božje u svom životu, cjeloviti kršćanin, čovjek Crkve i 
apostol. Takva jedna cjelovita ličnost usidrena u istini i zaljub¬ 
ljena u apsolutnu Božju stvarnost i vječni smisao čovjeka može 
poslužiti kao putokaz suvremenom naraštaju, suočenom s toli¬ 
kom tjeskobama, krizama i sumnjama. 

Bog je apsolutna sigurnost. Isus Krist je najčistije svjetlo i 
tko za njim ide, ne luta u tminama. Za njega se svjedoči sigur- 

nošću vjere i dosljednošću života. Tu je Sluga Božji primjer! 
Primjer je i odanosti Petrovu nasljedniku koji svojim autorite¬ 
tom naučavanja čuva slobodu od lutanja držeći je na putovima 
istine. 

Sluga je Božji svoju pripravu na žrtvu hranio Euharistijom i 
zato je bio neprestano u apostolskom pokretu, jer takva ljubav 
nikada ne može biti ravnodušna kad se radi o spasenju ljudske 
braće. Vašem radu želim blagoslov Božji s iskrenim pozdra¬ 
vom. 

+ Franjo Kuharić, nadbiskup zagrebački 
(Glasilo Postulature - IVAN MERZ, God. I., br. 2, rujan 1973., str. 3.) 



GLASILO POSTULATURE - IVAN MERZ 
izlazi od 1973. godine 


10 





1978 . 


U Božjim ljudima Bog je vidljiv 

Propovijed zagrebačkog nadbiskupa Franje Kuharića 
na vv. misi prigodom 50. obljetnice smrti Ivana Merza. 
Zagreb, Katedrala 25. studenog 1978. g. 

Bogatstvo milosti u otajstvu duše Ivana Merza 

Draga braćo i sestre! Kad se planine gledaju iz daljine, ne 
vidi se sve bogatstvo njihove ljepote. Ali kad se uđe u njih onda 
se vidi sva različitost vidika, očituju se vrhunci, vide se doline, i 
otkriva se bogatstvo planinskih vijenaca. Slično se događa i s 
Božjim čovjekom. Ako ga gledamo iz daljine, bilo vremenske, 
bilo prostorne, ne doživljavamo bogatstvo njegove duše. Ali 
kad se uđe u otajstvo duše, otkriva se bogatstvo milosti. Sim¬ 
pozij prigodom 50. obljetnice smrti Ivana Merza otkrio je bo¬ 
gatstvo njegove duše i služi tome da danas pokaže tko je živio 
među nama, tko je djelovao u gradu Zagrebu, i tko je svim 
srcem nastojao da Isusa Krista što više unese u duše i da Crkva 
u hrvatskom narodu bude što svetija. 

Uspon Merza na vrhunce svetosti 

Ivan Merz je rođen 16. prosinca 1896.; umro je 10. svibnja 
1928. 32 godine života, kratak ljudski vijek, a ipak ispunjen to¬ 
likim bogatstvom, plodnošću i svjetlošću. U Božjim ljudima je 
Bog vidljiv, jer bez Boga Božji ljudi nisu shvatljivi. Razumjeti 

ih može samo u tajni Boga koji u njima živi. I put mladog Ivana 
na vrhunce svetosti jest put Božje milosti u njegovoj duši. 

Duhovni rast 

Kaže se da se čovjek oblikuje u sredini u kojoj živi, jer iz te 
sredine prima sadržaje za misli i za srce. Kakva je sredina, ta¬ 
kav je i čovjek. Čovjek Božji raste iz prisutnosti Božje, njegova 
je bli z ina Bog, njegova je sredina Bog, njegov je život Bog. On 
je onakav kakav se događa u sebi snagom Duha Svetoga. Zato 
su Božji ljudi uvijek svjetlost. Zato su izuzetne veličine. Sredi¬ 
na u kojoj se kretao mladi Ivan nije pogodovala rastu čovjeka 
Božjeg u njemu, nego je Milost našla put u tu mladu dušu i vo¬ 
dila ju je. 

Težiti asketskom životu 

Kao dvadesetogodišnji mladić na talijanskoj fronti 1916. 
godine napisao je student filozofije Ivan Merz ove riječi: 

“Zato sebi i svima stavljam memento: proživljavajmo du¬ 
bok i velik život i svakog trenutka budimo svjesni, da mi zaista 
opstojimo i da se ne suprotstavimo ovoj harmoniji koja vlada u 
svemiru. Ovo tjelesno zapravo nije život; život je ono tamo ne¬ 
vidljivo, puno dubine i perspektivne, što se u odabranim časo¬ 
vima još više proširuje, da osjetimo onaj drugi veliki svijet, one 
nevidljive sile, koje djeluju i pokreću sve ovo. I upravo da što 
bolje mognemo zaroniti u taj neizmjerni svemir, te uz to mno¬ 
go objektivnije promatrati vanjski život što nas okružuje, mo¬ 
ramo ubiti u sebi svaku strast i težiti asketskom životu. Tko je 
barem malo pokušao ići tom cilju, vidjet će svijet oko sebe u 
sasvim drugačijem svjetlu, osjetit će bolje one tajne niti grije¬ 
ha, koje se isprepliću oko moderna društva, pa se njime igraju 
kao mačka s mišem. I što je život više prožet askezom, tim nas 

Nadbiskup Franjo KUHARIĆpropovijeda u zagrebačkoj katedrali na 
.s'v. misi prigodom svečane proslave 50. obljetnice smrti sluge Božjega 
Ivana Merza, u subotu uoči blagdana Krista Kalja, 25. XI. 1978. g. 


oni tajni glasni glasovi sve jače upućuju u misterij opstanka...” 
(Ivan Merz, Dnevnik s ratišta, 17. XII. 1916.) 


Zakoni duhovnog rasta 

To je ozbiljno i duboko razmišljanje jednoga mladog čovje¬ 
ka. Merz je shvatio da čovjek toliko duhovno raste, koliko 
milošću Božjom ima više u vlasti samoga sebe, toliko ostvaruje 
duhovnu zrelost koliko više unese discipline u svoje vrijeme, u 
svoj posao i svoj život. To je zakon duhovnog rasta. Kroz svoju 
povijest Crkva je tim zakonom odgajala sve svoje svece i sveti¬ 
ce. Tko hoće reći velikodušno i potpuno Bogu DA da bi Bog 
bio u njemu očit, djelotvoran i prepoznatljiv, taj mora mnogim 
svojim prohtjevima reći NE. To shvatiti je milost; to razumjeti 

je svjetlost odozgo. Poslije rata studirao je dvije godine u Pari¬ 
zu. Njegova stanodavka piše iz Pariza, da radi, da nema odmo¬ 
ra, da bi svaku večer kraj dobra i meka kreveta legao spavati na 
tlo, da ne razumije njegova trapljenja, da je bio tako dobar, 
tako blag, da su mu najveća briga siromasi i radnici, da se stara 
za neku oskudnu obitelj, i da joj daje od svoje male studentske 
stipendije, da provodi život Sveca itd. (ib. str.266). To je tajna 
Merčeve duše. Kad je otkrio pravu ljubav, onda je bio zahtje¬ 
van prema sebi da bi se baš po tome ostvario u svoj veličini 
krštenja u otajstvu Crkve. Rastao je uzdižući se nad sve protiv¬ 
nosti, opasnosti i zavodljivosti. To je djelo Milosti, ali i slobod¬ 
nog prihvaćanja Milosti. Imao je otvorenu dušu i iskreno srce 
koje se nije cjenkalo s velikom ljubavi. Kad se vratio u Zagreb 
poslije pariških studija, započeo je profesuru na nadbiskup¬ 
skoj klasičnoj gimnaziji i sav se dao na apostolat u Katoličkom 
pokretu. Sav pun Krista, htio gaje objaviti i drugima. 

U njemu je živjela svetost Crkve 

U svojoj velikoj dogmatskoj konstituciji o Crkvi “Lumen 
gentium” Koncil tumači da su svi članovi Crkve pozvani na 
svetost, na savršenost, jer za cijelu Crkvu molimo da vjerujemo 
u svetu Crkvu. Tu je konstituciju Sveti Otac Ivan Pavao II. naz¬ 
vao “magna cartha” našeg života u suvremenom svijetu. Merz 
je svijetao primjer i današnjim intelektualcima i mladima koji 
žele biti ljudi Crkve. On pokazuje svojim životom današnjem 
naraštaju kako vjernik posvećuje sebe, društvo i Crkvu. U nje¬ 
mu je zaista živjela svetost Crkve. Bio je čovjek Crkve svim 
srcem, svom dušom, svom ljubavlju. Crkva! Crkva je neshvat¬ 
ljiva za ljude ovoga svijeta. Tko bude pokušao Crkvu tumačiti 
samo sociološkim kriterijima, sigurno će zalutati. Crkva je taj¬ 
na. Crkva nije društvo ovoga svijeta. To nije nikakva politička 
stranka koja bi se priklanjala ovoj ili onoj vlasti, ovoj ili onoj 
moći. Crkva je otajstvo Božje u nama i otajstvo ljudi u Bogu. 

Crkva se događa u krštenju i krštenjem. Krštenje nije samo 
vanjski upis u maticu krštenih. Krštenje je unutarnji događaj 
duše, rođenje novog čovjeka, Božjeg čovjeka iz smrti i 
uskrsnuća Kristova. To je otajstvo Božjeg života u nama, to je 
Crkva. Crkva je majka koja krštenjem rađa djecu Božju, majka 
koja sakramentima posvećuje djecu Božju, majka koja oko 
Euharistije sakuplja obitelj djece Božje. 

Sva njegova duša bila je ljubav za Crkvu 

Merz je shvatio otajstvo Crkve. Zato je ljubio Crkvu kao 
Krista. Znao je da je sva tajna života Crkve Isus Krist koji ne¬ 
prestano u njoj živi i svojim je duhom obnavlja, vodi, sabire i 
čuva. “On je tako organski, duhovno nosio Crkvu u svome 
biću, da joj se osjećao živom česti, kao što je ruka ili noga čest 
jednog organizma, koji se zove čovjek. Sva njegova duša to je 
bila ljubav za Crkvu, ljubav u Crkvi. Od svih koji su došli k nje¬ 
mu da makar nikodemski nešto čuju i vide, u bezbroj varijacija 
je tražio da se prenesu u misterij Crkve.” (ib. str. 250). To svje¬ 
doči o njemu njegov suradnik. Merz je znao da nema apostola- 
ta niti izvan Crkve, a pogotovo ne bez Crkve, a još manje pro¬ 
tiv Crkve. Ne može se isti organizam u isto vrijeme graditi i 
rušiti. Zato postoje kriteriji po kojima se može prosuditi jesmo 
li s Crkvom, jesmo li u Crkvi, živimo li za Crkvu, i posvećuje li 
se Crkva po nama. 

Nema obnove Crkve bez jedinstva s Petrom 

Ivan je zastupao beskompromisnu odanost crkvenom 
učiteljstvu, papi i biskupima. Jednog je dana izrekao ovu misao 
Pija X.: “Kad se ljubi papa, ne zaustavlja se na diskusiji o onom 
što on savjetuje ili traži, u ispitivanju, dokle sigurno ide dužnost 
poslušnosti i određivanju granica ove obligacije. Kad se ljubi 
papa, ne predbacuje se da nije govorio dosta jasno, ne stavlja se 
u sumnju njegove naredbe pod lakom zaštitom da ne treba 
slušati, jer ne dolazi direktno od njega, nego od njegove okoli- 

ne...“ (ib. str.254). Mentalitet koji uvijek nastoji s kojekakvim 
razlozima, a često i sofizmima, izbjeći pravoj poslušnosti bio je 
prisutan i u Merčevo vrijeme, pa i u Crkvi. Merz je shvatio da 
se Crkva ne može obnoviti, da ne može prodirati u svijet svo¬ 
jom svetošću ako nije jedinstvena, ako ne stoji s Petrom, ako 
ne sluša Petra. “Crkva koja kroz Papu čuva nauku i jedinstvo, 
Crkva koja kroz liturgiju moli i prinosi žrtvu hvale Ocu, Crkva 
pomoću koje vjernik u svojoj duši proživljava sve faze vječnog 
života Kristova i kroz koju svaki katolik postaje velik i univer¬ 
zalan.” (ib. str. 250). Ta Crkva bila je njegova ljubav. 

Slapovi svjetla iz Božje punine u Merčevoj duši 

Kažu daje Merz govorio deset jezika; po tome nije bio svet. 
Bio je čovjek visoke kulture i velikog znanja; po tome nije bio 
svet i to ga samo po sebi ne bi učinilo svetim. Veliko znanje ne 
čini čovjeka svetim. Čovjeka čini svetim milost i samo milost. 



Svećenici u procesiji ulaze prema oltam u zagrebačkoj katedrali na 
.s'v. misu koju je predvodio nadbiskup F. Kuharić za 50. obljetnicu smrti 
Ivana Merza, u subotu, uoči blagdana Krista Kralja, 25. XI. 1978. 

Od milosti živi onaj koji ima otvorenu dušu u koju se iz Božje 
punine slijevaju slapovi svijetla i jakosti. Od čega žive Božji lju¬ 
di? Ne žive od vlastite snage i mudrosti. Oni žive od punine 
Božje. I zato postaju u nečistom svijetu čisti, u sebičnom svije¬ 
tu nesebični, u materijalističkom svijetu puni vrhunaravnog 
svijetla i Božjih vidika. 

Na suncu Euharistije neprestano se sunčao 

Ivan je živio od Euharistije, bio je adorator. Čovjek velike 
apostolske aktivnosti imao je vremena da svakog dana uroni u 
molitvu pred svetohraništem. Vjerovao je u istinu od koje 
Crkva živi: u Euharistiji je prisutan Isus Krist. Nisu ga zanima¬ 
le nikakve teološke distinkcije da bi protumačio taj misterij 
kad je on uvijek neprotumačiv. Dosta mu je bila Isusova riječ. 
Vjerovao je svome Bogu i zato se na suncu Euharistije nepre¬ 
stano sunčao. 

Ivanova misa - kupanje u obilju svjetla i riječi Božje 

Ivan je živio od mise. Kao što je ulazio u vrhunaravni 
Božanski misterij Crkve, tako je ulazio i u misterij mise. A što 
je misa? Ne živimo li mi danas u vremenu kad su neki od mise 
stvorili nešto sasvim površno i prolazno? Za Ivana je misa bila 
ono što misa jest. Koncil je ponovno naglasio da je misa 
događanje našeg otkupljenja, da je u misi Krist s istom onom 
ljubavlju s kojom je polazio na križ, da je on tu žrtva i dar, hra¬ 
na i život. Misa je najveći događaj u životu Crkve, misa je naj¬ 
veća radost Crkve, misa je izvor svih snaga Crkve. To je bila 
Ivanova misa i on ju je doživljavao s punom vjerom i poniz- 
nošću i kupao se u tom obilju svjetla i riječi Božje. 

Liturgija - pedagogija u pravom smislu riječi 

U članku “Duhovna obnova po liturgiji” Merz je napisao: 
“Po liturgijskom razmatranju svaki katolik postaje velik i uni¬ 
verzalan. On ostavlja po strani svoje osobne interese i počinje 
osjećati što osjeća sama Crkva, taj velebni odraz samog neiz¬ 
mjernog Krista. Na temelju liturgije svaka se pojedina duša 
odgaja. Može se reći daje liturgija pedagogija u pravom smislu 

riječi, jer pomoću nje vjernik u svojoj duši proživljava sve faze 
vječnog Kristova života...”(Luč, 1924 .). Jer je duboko uronio u 
otajstvo mise, uronio je duboko u otajstvo križa i tu je rastao. 
Iz tih izvora se hranio, tu je bilo ukorijenjeno njegovo čitavo 
biće. Takav Merz nije mogao mimoići ni onu koja također sa¬ 
bire Crkvu svojim materinstvom - Majku našega Gospodina. 
Majku Bezgrešnu, Majku djevičansku, Majku majčinsku, koju 
nam je Isus dao da bude neprestano posrednica božanskog sli- 
jevanja milosti u naše duše. 

Osvajač za Boga izrastao iz Božje snage 

Iz takvih izvora izrastao je čisti Merz koji gospodari tijelom 
svojom jakom dušom, kojoj je jakost Duh Sveti. Merz bezgra¬ 
ničnog apostolata, koji je htio sa svojom braćom podijeliti svo¬ 
ju vjeru, radost i ljubav. Čudesan mladi vjernik, osvajač za 
Boga i ljubitelj ljudi izrastao je iz Božje snage. Moglo bi se o 
njemu mnogo reći, ali neka ovo bude dosta. 

V 

Ziv je da moli za nas 

Simpozij je održan pod geslom uzetim ih njegovih misli: 
“Katolička je vjera moje zvanje”. Na njegovu nadgrobnom 
spomeniku uklesane su riječi: “Život mije bio Krist, a smrt do¬ 
bitak.” Merz je živ! Po otajstvu Crkve shvaćao je što je to 
općinstvo svetih, povezivao je nebo i zemlju koju nitko ne 
može raskinuti; povezanost braće i sestara u Črkvi na zemlji i u 
nebeskoj Crkvi sabranoj u srcu Krista Kralja. Zato je radostan 
i smiren otišao s ovoga svijeta u Život. Zadnju noć prije svoga 
odlaska na kliniku, sredio je sve svoje stvari. Uništio je svu svo¬ 
ju korespondenciju kojom bi mogao biti povrijeđen bilo čiji 
dobar glas. Jedino što je ostavio jest nacrt svoga nadgrobnog 
natpisa: “Život mi je bio Krist, a smrt dobitak”. S mirom s ko¬ 
jim je živio u svim suprotivštinama i borbama otišao je na klini¬ 
ku, s tim mirom u duši dočekao je smrt i otišao u vječni Božji 
mir. I živ je da moli za nas. Amen! 

(Glasilo Postulature IVAN MERZ. br. 1/2, 1978., str. 3-6.) 

1978 . 


Svi koji su Božji uvijek su mladi 

Govor nadbiskupa Franje Kuharića na svečanoj 
akademiji prigodom proslave 50. obljetnice smrti 
Ivana Merza - Velika dvorana Nadbiskupskog 
dječačkog sjemeništa u Zagrebu, 
Blagdan Krista Kralja, 26. XI. 1978. 



Nadbiskup Franjo Kuharić govori na svečanoj akademiji na blagdan 
Kiista Kralja, 26. XI. 1978. prigodom proslave 50. obljetnice smrti 
Ivana Merza u velikoj dvorani Nadbiskupskog sjemeništa u Zagrebu. 

Pozdrav i zahvala organizatorima 
i sudionicima proslave 

Oče biskupe, draga braćo i sestre! Želio bih najprije izraziti 
iskrenu zahvalu ocu Božidaru Nagyu koji je pokretač ovog 
simpozija i ovog susreta i otkrivanja lika Ivana Merza. Zahva¬ 
ljujem svim sudionicima simpozija i predavačima. Žao mi je 
samo da simpozij nije bio brojnije posjećen. Zahvaljujem svim 
sudionicima ove akademije: Koralnom katedralnom zboru 
pod vodstvom maestra Ljubomira Galetića, Collegiumu pro 
mušica sacra, Ansamblu Lotrščak, folklornoj grupi mladih iz 
Palme, satavu iz Rečice, sjemeništarcima i drugima koji su re¬ 
citirali i koji su na bilo koji način pridonijeli sadržajem i izved¬ 
bom da ova akademija bude i doživljaj, doživljaj lijepoga. 

Merz povezan s hrvatskom katoličkom poviješću 

Vidite kako malo treba da se pedesetgodišnji jubilej pretvo¬ 
ri u 1050-godišnji jubilej. Otpao je samo prvi broj. (Pri koncu 
akademije ispod Ivanove slike otpao je broj 1 kod oznake godine 
njegove smrti 1928. pa je ostao samo broj 928- op. ur.). Kao da 
nas Ivan želi uputiti na naše jubileje u Solinu i Biskupiji kod 
Knina i na 1100-godišnji jubilej pisma pape Ivana VIII. hrvat¬ 
skom knezu Branimiru, koji slavimo sljedeće godine. 

Merz - blještavi vrhunac u nizu velikih sinova 
Crkve u Hrvata 

Ima ljudi, sigurno i među mladima, koji vole planine. Kao 
što sam jučer u katedrali spomenuo da je otkrivanje Merčeve 
duše ulazak u jedan splet divnih planina, tako bih sada pozvao 
da bude što više planinara duha koji će težiti prema tom 
vrhuncu. Ivan Merz bliješti u tom nizu velikih, vjernih sinova i 
kćeri naše Crkve u hrvatskom narodu kao jedan blještavi vrhu¬ 
nac. I kao što se na vrhunce penju hrabri planinari, tako bih 

Jedna od točaka na svečanoj akademiji na blagdan Krista Kralja, 
26. XI. 1978. prigodom proslave 50. obljetnice smrti Ivana Merza 


želio da otkrivanje Ivana Merza u mladim dušama ove genera¬ 
cije, ovih naših prilika, budi težnju da se penju, da idu u visine i 
da osjete kako je divno gledati s tih visina na široke horizonte 
Božje stvarnosti i da osjete kako je čist zrak u visinama, te da 
uvijek prema njima teže. 

Ivan Merz ima mnogo toga reći svima 

Ivan Merz ima mnogo toga reći danas našim mladima, 
našim sjemeništarcima, našim bogoslovima, našim redovnici¬ 
ma i redovnicama, nama svećenicima i biskupima. Zaista, ovaj 
naš dragi Orao bio je apostol vrlo kratko vrijeme, samo šest 
godina, a unio je mnogo, učinio je mnogo, zapalio je mnoge, 
jer je sam gorio ljubavlju Duha Svetoga koja se u njemu raz- 
gorjela u otvorenost duše da prihvati Isusa za Kralja svoga srca 
i života i da uđe u Njegovo Kraljevstvo. 


21 








Milosne godine u Francuskoj 

Možda je dobro napomenuti daje Ivan Merz također imao 
milosne godine u Francuskoj; bile su to one dvije godine studi¬ 
ja u Parizu. Nije bez razloga izabrao svoju doktorsku disertaci¬ 
ju o utjecaju liturgije na francuske pisce od Chateaubriand-a 
do svog vremena. Moramo znati da je to vrijeme boravka Iva¬ 
na Merza u Parizu vrijeme jednog jakog duhovnog strujanja u 
francuskom katolicizmu, i to strujanja koje su pokrenuli kon¬ 
vertiti, obraćenici. Supruga Jacques Maritain-a Raissa napisa¬ 
la je svoje uspomene na to vrijeme u knjizi "Les grands ami- 
ties" (Velika prijateljstva). I tu ona opisuje kako se iz jedne po¬ 
zitivističke, materijalističke sredine najednom počeo dizati 
glad za duhom i priznaje da je tu mnogo utjecao Bergson. I 
Ivan je došao u tu klimu mladog, oduševljenog, radikalnog ka¬ 
tolicizma, u kojem je susretao duh veli ki h ličnosti kao što je 
bio Leon Bloy, Maritain, Charles Peguy, Ernest Psichari. I on 
je u toj klimi obraćenika produbljivao svoje vjerničko uvjere¬ 
nje. Dakako ono najviše što je u njemu ostvareno jest milost i 
samo milost koju se sluša, cijeni, prihvaća i onda ona odgaja 
duhovnog diva. I zato smo mi ovako patuljci, uvijek duhovni 
patuljci, jer nismo dovoljno vijerni milosti koju nam Isus ne¬ 
prestano nudi. 

Duboki i zreli mislilac 

Mene duboko impresionira Ivanova mladost. Daje u tako 
kratkom vremenu mogao sazreti takav duh. Kada čovjek čita 
njegove misli iz njegovih mladenačkih vremena, tu zaista vidi 
dubokog i zrelog mislioca koji zna iz svoga vremena misliti u 
vječnim vrijednostima i gledati svijet, ljude i povijest u tom svi¬ 
jetu vječne perspektive. Mislim da je i to dar Providnosti da 
opet gledamo ujedan sunčani vrhunac, da se nastojimo penja¬ 
ti prema njemu. 

Za beatifikaciju Ivana Merza 

Proces za beatifikaciju Ivana Merza otvoren je u Zagre¬ 
bačkoj nadbiskupiji, a vođen je pod vodstvom oca biskupa 
Skvorca. Rekao sam neki dan jednom sugovorniku iz Rima da 
je lakše doći u nebo nego na oltar. Zato mi vjerujemo daje Iva¬ 
nova duša u Kraljevstvu Isusa Krista i da počiva na njegovu 
srcu u vječnoj radosti. Hoće li doći na oltar i kad će doći na ol¬ 
tar i to je stvar milosti, a milosti treba otvoriti putove molit¬ 
vom. Taj mi je sugovornik rekao da se razmišlja o tome da se 
pojednostavni postupak za beatifikacije. Postoje neki prijedlo¬ 
zi da bi se beatifikacija možda predala kompetenciji Biskup¬ 
skih konferencija. Ne bih imao ništa protiv da naša Biskupska 
konferencija bude izvršilac i toga čina da Ivana Merza proglasi 



Brojni Zagrepčani ispunili su do posljednjeg mjesta veliku dvoranu 
Nadbiskupskog sjemeništa sudjelujući na svečanoj akademiji 
na blagdan Krista Kralja, 26. XI. 1978. prigodom proslave 
50. obljetnice smrti Ivana Merza. 

blaženim. Ako bi nas Sveti Otac Ivan Pavao II. u tome prete¬ 
kao, još bolje. 

Merz ostvarivao Koncil prije Koncila 

Kada čitamo koncilske dokumente, pogotovo o apostolatu 
laika, pa konstituciju o Crkvi, nekako osjećamo daje to već sve 
živjelo u Ivanu Merzu; daje on to ostvario davno prije Koncila 
jer je zapravo ostvario ono što Koncil želi da bude ostvareno, a 
to je autentično, velikodušno življenje Evanđelja. Ići za Isusom 
Kristom. Vjerovati u Crkvu, u njezin misterij u kojoj su nepre¬ 
stano otvoreni nepresušni izvori spasenja. I kad bismo imali sve 
više takvih velikana duha u suvremenom trenutku, imah bismo 
mirniju nadu za budućnost naše Crkve i našeg naroda. 

Duša Ivana Merza u radostima Isusova Kraljevstva 

Jer, rekao sam to danas u katedrali, a ponovio sam to i u 
crkvi Krista Kralja u Trnju: volja Božja to je veličina čovjeka, 
ljepota čovjeka. Volja Božja je sloboda čovjeka. I kada zaista 
prihvati ljepotu Božju i živi je, postaje duhovni div. Ako slijedi 
svoju samovolju, postaje zarobljenik samog sebe i patuljak. 
Vjerujemo da duša Ivana Merza milošću prožeta uživa radost 
vječnog Isusovog Kraljevstva. 

Slavni dolazak Krista Kralja 

Zanimljivo je kako je Crkva stavila blagdan Krista Kralja na 
svršetku liturgijske crkvene godine. Posljednji blagdan Krista 
Kralja bit će njegov drugi dolazak na svršetku svijeta, na 
svršetku povijesti. On će doći u slavi i onda će svoje otkuplje¬ 
ne, svoje prijatelje koji su otišli s ovoga svijeta u vjeri i ljubavi 
podići k slavnom uskrsnuću da čine vječno kraljevstvo ljubavi, 
mira i radosti. 

Ideal čistoće mladih - uvijek mladi Ivan Merz 

Uskrsnut će i naš brat Ivan. Neka moli da i mi živimo onim 
nadahnućem kojim je on živio u ljubavi prema Isusu Kristu 
Kralju, u ljubavi prema Euharistiji, u ljubavi prema Crkvi, u 
ljubavi prema Papi i onima koje je Duh Sveti postavio da vode 
Crkvu, daje upravljaju na putevima spasenja, u ljubavi prema 
Blaženoj Djevici Mariji, Majci Crkve, u ljubavi za čistoću, za 
nevinost srca koja je danas, na žalost, prezrena i žrtvovana od 
mnogih kumiru Venere. Za te ideale nek nas oduševljava taj 
ideal čistoće mladih, uvijek mladi Ivan Merz, jer svi koji su 
Božji , uvijek su mladi. To je mladost; to je napredak; to je 
budućnost i to je vječnost. Još jednom hvala svima i na sve za¬ 
zivam Božji blagoslov. 

(Glasilo Postulature IVAN MERZ, br. 1/2, 1978., str. 16-17.) 


Nakon svečane svete mise u zagrebačkoj katedrali u subotu 25. XI. 1978., 
uoči blagdana Kiista Kralja, slijedilo je svečano primanje u 
Nadbiskupskom dvom za sudionike proslave 50. obljetnice smrti sluge 
Božjega Ivana Merza. Nadbiskup Franjo Ktharićpozdravlja sve nazočne. 

Proslava 50. obljetnice smrti sluge Božjega 
Ivana Merza za blagdan Krista Kralja, 
Zagreb, 25. i 26. XI. 1978. 



katolička vie 
JE NOJE 
1TN0 ZVAN 


Biskup Mijo Skvorc otvara 
Simpozij o I. Merzu, 25. XI. 1978. 

Predavači na Simpoziju 
o I. Merzu, 25. XI. 1978., koji je 
održan u dvorani »Vijenac« 
na Kaptolu u Zagrebu 




Nadbiskup Franjo Kuharić 
predvodi koncelebriranu 
sv. misu u zagrebačkoj katedrali 
25. XI. 1978. 




Na svečanoj Akademiji nastupio 
je i Collegium pro mušica sacra 
pod vodstvom č. s. Imakulate 


Sjemenistarci Nadbiskupskog sjemeništa 
izvode recital o Ivanu Merzu «Blaženi 
čista srca» od prof. Đurđice Vitkovič. 

1979. 


Ivan Merz - remek djelo Duha Svetoga 


15. prosinca 1979.g. održan je susret nadbiskupa Franje Ku- 
harića sa studentima koji se okupljaju u Bazilici Srca Isusova u 
Zagrebu. Bilo je to uoči dana rođenja Ivana Merza. Nadbiskup 
Kuharić predvodio je koncelebrirano misno slavlje u dvorani uz 
Baziliku i održao prigodnu propovijed, iz koje donosimo važnije 
izvatke, napose one koji se odnose na Ivana Merza. 

Već na početku svoje homilije, govoreći o pojmu sakramental- 
nosti Crkve, Nadbiskup je naglasio kako je Drugi vatikanski sa¬ 
bor nazvao Crkvu sakramentom spasenja u svijetu i da Koncil u 
svim krštenicima produbljuje svijest da je svatko od njih ne samo 
dio Crkve nego sakrament Crkve, dapače da je svatko Crkva, po¬ 
gotovo kad je u zajednici sa svim drugim krštenicima. Dalje je 
nadbiskup nastavio: 

Gdje se nalazi član Crkve, tu se nalazi Krist 

Premda su službe različite, odgovornosti su podijeljene; ali 
gdje god se nalazi jedan krštenik, tu se nalazi Crkva, a cijela 
Crkva u svoj svojoj cjelini i u svim svojim dijelovima jest opet 
sakrament određene prisutnosti djelovanja spasiteljske ljubavi 
samoga Isusa Krista. Tako u određenom smislu možemo reći 
gdje se nalazi član Crkve, tu se nalazi Krist. Tu djeluje Krist. 
On tu živi, on tu ljubi, on je tu svjetlost...Bilo to u tvornici, bilo 
to na katedrali, bilo to u rudniku, u školi, na ulici, u laboratori¬ 
ju, svuda je razlivena Crkva sa svojim otajstvima gdje je prisu¬ 
tan krštenik. 

Duhom Svetim Merz uveden u otajstvo Crkve 

I to je tako divno bilo ostvareno u Ivanu Merzu. Zaista, 
Ivan Merz bio je Duhom Svetim uveden u to otajstvo Crkve. I 
dao je sakramentalni znak da se u njemu mora dogoditi Kra¬ 
ljevstvo Božje i da se po njemu mora izlijevati u svijet Kraljev¬ 
stvo Božje, Kraljevstvo Isusa Krista. I svi oni koji se žele na¬ 
dahnjivati na tom primjeru i tom svjedočanstvu, na tom 
kršćanskom otvorenom životu, moraju nastojati da sada u 
ovom trenutku naše povijesti, sada na ovom tlu, u ovim okol¬ 
nostima žive ono što je živio Ivan. Takav život nije ostvariv 
ljudskim mogućnostima. Takav život je ostvariv samo snagom 
duha. I Duh Sveti zaista djeluje. On djeluje i u današnjem svi- 



Nadbiskup Franjo Kuharić predvodi .vv. misu u velikoj dvorani 
Bazilike Srca Isusova 15. XII. 1979. uoči dana rođenja 
sluge Božjega Ivana Merza. 

jetu. I ovaj susret je djelo 
Duha Svetoga. Gdje se god 
događa jedno nadahnuće, 
jadna težnja za dobrim, za 
istinom, za lijepim, to je sve 
šaputanje Duha Svetoga u 
dubini ljudske savjesti. 

U Ivanu Merzu prisutna 
sveta Crkva 

Duh je duša organizma 
Crkve i djeluje u svakome 
prema planu koji ima sa sva¬ 
kim, koji ugrađuje baš u tom 
vremenu, baš na tom prosto¬ 
ru u otajstvo mističnog tijela 
Kristova. I Duh Sveti je tako i 
u Ivanu Merzu. Ivan Merz je 
remek djelo Duha Svetoga. 

On se napajao neprestano na 
izvoru Duha Svetoga. Vječni 
Duh Sveti, živi Duh Sveti čini 

uvijek Crkvu živom, čini je nepobjedivom, čini je uvijek spo¬ 
sobnom da odgaja svetost i da živi svetost. I kad molimo "vje¬ 
rujem u jednu, svetu, katoličku Crkvu”, onda se sjetimo da je 
to i obveza vjerovati u svetu Crkvu. To znači treba nastojati da 
se ta svetost dogodi u nama, u svakome od nas; da bude prisut¬ 
na sveta Crkva kao što je bila i u Ivanu Merzu prisutna sveta 
Crkva, jer je on nastojao biti zaista svet, sav Božji, Božji u srcu, 
Božji u intelektu, Božji u svojoj slobodi. Htio je biti sav Božji i 
htio je tom vatrom zapaliti i druge. To je apostolat. Proširiti 
svjetlo, navijestiti Isusa Krista, govoriti o njemu. Možda to nije 
moguće ni lako uvijek govoriti uvijek na svom radnom mjestu, 

govoriti na trgu, propovijedati s krova, ali je moguće uvijek od 
osobe do osobe... 

Najaktivnija aktivnost Merza bila je molitva 

Rekao sam da je prva zajednica bila okupljena oko Marije. 
Duhovi nisu bili trenutak, Duhovi su trajnost. Neprestano će 
rasti i događati se otajstvo Crkve u misteriju povijesti, u miste¬ 
riju ljudskih srdaca. Ali što ima biti Crkva? Ima biti zajednica 
koja moli, koja moli s Marijom. I svaki naš apostolat, svako 
djelovanje Crkve i svako djelovanje svakoga od nas u ime Kri¬ 
stovo u Crkvi i za Crkvu i za čovjeka mora dolaziti iz tog unu¬ 
tarnjeg sjedinjenja s Bogom, iz te prisutnosti Boga u vlastitom 
srcu i vlastitoj duši, koja mora doći iz molitve. Zato je najaktiv¬ 
nija aktivnost Ivana Merza bila njegova molitva. Tu je on bio 
aktivan. Tu, kad je satima klečao pred Presvetim u Bazilici 
Srca Isusova, tu je bio on aktivan. A sve ono drugo što se 
događalo, njegovi koraci, njegovi govori, njegovi susreti, nje¬ 
gov žar kojim je osvajao duše za Isusa Krista, sve je to izviralo 
iz tog temeljnog stava duše u kojem je duša najsnažnija, naj¬ 
jača: molitva. Stoga i mi danas molimo. I u prvom redu neka to 
bude zajednica molitve i kad se god susretnete, neka uvijek 
bude prisutna i molitva. Molitva s Marijom. A mi najjače moli¬ 
mo kad molimo neizmjernim bogatstvom otkupljenja, kad 
molimo srcem Kristovim, onako kako Isus reče: u moje ime. 
Kad molimo u Isusovo ime, a na to nas poziva Crkva, za svijet, 
za onu povijest, za ovaj sadašnji trenutak, onda će se sigurno 
događati velike stvari i u ovoj našoj povijesti. 

Merz je živio od Mise 

Spomenuo sam na početku ove Euharistije daje Merz živio 
od Mise. Jednostavno se utopio u tom beskrajnom oceanu lju¬ 
bavi i iz njega izlazio opet svjež, jak, oduševljen. Eto, takva 
nam vjera treba danas. I pod tim pritiscima planetarne ateiza- 

čije tko će izdržati, tko će prenijeti ovo vrijeme i opet pobjed¬ 
nički pripraviti putove Gospodnje, ako ne onaj koji tu bude 
stajao s čvrstom vjerom, jakom vjerom, osobnom vjerom, 
osobnim opredjeljenjem, osobnim iskustvom susreta s Isusom 
Kristom živim, uskrslim i prisutnim. Molimo da takvih aposto¬ 
la imamo, da se oni umnožavaju, da rastu u svojoj vlastitoj du¬ 
bini, ali da se šire u širinu; da Crkva bude prisutnost u našim 
intelektualcima, u našim radnicima, u svim zanimanjima koje 
ljudi vrše; da bude prisutnost, sakrament Krista. A gdje je 
Krist, tu se uvijek događa spasenje. Tu ne smije nikad umrijeti 
nada, tu će se uvijek događati ljubav. 

Duhovnost Ivana Merza - povezanost s Petrom 

Ima znakova na nebu i na zemlji. Na zemlji je znak i papa 
Ivan Pavao II. Sto je Ivanu značio papa! Prilika možda krhka, 
ali prilika jedne osobe koja predstavlja samoga Isusa Krista. 
Krist po njemu govori, Krist po njemu pokazuje put. Zato oda¬ 
nost papi! Ta povezanost s Petrom bila je duhovnost Ivana 
Merza. On je zaista nosio cijelu Crkvu, ljubio je cijelu Crkvu i 
uprisutnio cijelu Crkvu kud je došao, gdje je progovorio i gdje 
je molio. Ova razmišljanja neka i nas potiču da bude sve više 
onih koji će slijediti tu vjeru, to nadahnuće. Amen! 

(Glasilo Postulature IVANMERZ, br. 1-2. 1979. / 1980. str. 45.-47.) 

Ivan Merz - čudo milosti Božje 


Propovijed zagrebačkog nadbiskupa Franje Kuharića 
na proslavi Dana Ivana Merza u Bazilici Srca Isusova 
10. svibnja 1982. 

Draga braćo i sestre! Imamo pred sobom Božju riječ, ima¬ 
mo pred sobom jedan život. Božju Riječ čuli smo u 
Evanđelju:”Tko ima moje zapovjedi i čuva ih, taj me ljubi; a 
tko mene ljubi njega će ljubiti moj Otac, i ja ću ljubiti njega i 
njemu se očitovati.”(Iv. 14,21). Imamo pred sobom jedan 
život; to je život sluge Božjega Ivana Merza. Možemo reći da 
ovo današnje Evanđelje tumači taj mladi život. 

Obraćenje - uvjet da Bog prebiva u čovjeku 

Srž današnje evanđeoske poruke jest ova:”Ako me tko lju¬ 
bi, čuvat će moju riječ, pa će i Otac moj ljubiti njega, i k njemu 
ćemo doći i kod njega se nastaniti.” To je misterij kršćanina, 
čovjeka u kojem prebiva Bog, u kojem živi Bog svojim besko¬ 
načnim neizrecivim, trojstvenim životom - Otac i Sin i Duh 
Sveti. Nalaze svoje prebivalište u duši kršćanina. Da bi se do¬ 
godio dolazak Božji u biće čovjeka, potrebno je da se u čovje¬ 
ku dogodi ljubav, ljubav Božje Riječi. Potrebno je da čovjek 
uskladi svoju volju s voljom Božjom, da shvati istinu Božju i 
istinu o čovjeku, da shvati kako svoj smisao ima samo u Bogu; 
a da bi došao do te spoznaje, mora se u njemu dogoditi 


33 


obraćenje. U prvom čitanju iz Djela Apostolskih čuli smo iz¬ 
vještaj koji se dogodio u Listri: ”Sjedio neki čovjek uzetih 
nogu, hrom od majčine utrobe, nikad nije hodao. Čuo je Pavla 
gdje govori. Pavao ga pronikne pogledom, vidje da ima vjeru u 
spasenje pa mu iza glasa reče: "Uspravi se na noge!” On skoči i 
prohoda. Zahvat Božji u bolesno tijelo, ozdravljenje hromog, 
djelo je Božje. U tom se čovjeku dogodila promjena. No još je 
dublji i čudesniji Božji zahvat u duhovnu dimenziju čovjeka, 
kada Bog osvijetli dušu i kada u njoj pokrene svoje božanske 
energije ljubavi; to se zove obraćenje. 

Primjer obraćenja svetoga Pavla 

Takvo je obraćenje iskusio Savao - progonitelj, Savao - 
mrzitelj; imao je hromu dušu da pođe u susret Isusu Kristu 
Spasitelju. U Pavlu se dogodilo čudo Božje, dogodilo se 
obraćenje i Pavao je progledao, uzvjerovao. Pavao se je povje¬ 
rio Isusu Kristu neograničeno svim srcem, svim bićem kroz ci¬ 
jeli život da bi za nj svedočio, da bi objavio milost Božju koja je 
njemu bila darovana, da bi otkrio što se može zbiti u čovjeku 
kad se u njemu dogodi kraljevstvo Božje, kad se u njemu upri- 
sutni Bog i kad se u njemu probudi Božji svijet. 

Merz shvatio što znači živjeti Kraljevstvo Božje 

Možemo reći - Ivan Merz je čudo milosti Božje. I njegova je 
duša bila zahvaćena posebnim Božjim zahvatom, bilo mu je 
darovano izuzetno svjetlo i poticaj, te je razumio i shvatio što 
znači živjeti kraljevstvo Božje i svjedočiti za nj i otkrivati ga 
drugima. To znači u sebi živjeti prisutnost samoga Boga. Znači 
u sebi nositi Boga koji je svetost, Boga koji je ljubav, Boga koji 
je apsolutna vječna istina. I kad se prisutnost Božja dogodi u 
čovjekovu biću, tada se događa istinski čovjek u punom smislu 
te riječi, jer tada se događa slika Božja u čovjeku. Čovjek pun 
Boga odražava Boga, zrači Boga svojim djelima, svojom 

riječju, svojim životom svojim mislima pa tako kažemo: “To je 
Božji čovjek!” 

Postupak za beatifikaciju treba dokazati da je Merz 
usvojio i živio Evanđelje čitavim svojim bićem 

Za slugu Božjega Ivana Merza, pokrenut je dijecezanski 
postupak koji ima pripremiti građu za njegovu beatifikaciju. 
To je dugi postupak. Tu se istražuje život do dna. Tu se traže 
sva moguća svjedočanstva i za i protiv. Želi se dokazati ljud¬ 
skim mogućnostima opažanja i istraživanja, da se u tom čovje¬ 
ku dogodilo kraljevstvo Božje u izvanrednoj punini. Kad se 
već pristupa takvom procesu, mora postojati uvjerenje da se 
zaista radi o čovjeku koji iza sebe ostavlja taj svijetli trag i koji 
može biti kandidat da mu Crkva dade svjedočanstvo i da ga 
postavi na oltar kao zagovornika i kao uzor. Dakako, taj pro¬ 
ces nije dovršen, ali ono što stoji u pamćenju ljudi, u sjećanju 
njegovih suvremenika koji su s njime živjeli, djelovali, pozna¬ 
vali ga, utvrđeno je kao istinito daje taj mladi čovjek zaista pri¬ 
padao Bogu, daje živio svoje krštenje, daje Evanđelje usvojio 
čitavim svojim bićem kao pravilo života; da mu je Isus Krist ui¬ 
stinu bio put, istina i život, i daje tu svoju povezanost s Bogom 
trojedinim, svoju prijateljsku ljubav s utjelovljenim sinom 
Božjim živio i proživljavao i svjedočio u otajstvu Crkve. Ne kao 
neki samotnik, sam za sebe i sam u sebi nego uključen u Crkvu, 
u otajstvo Crkve, u otajstvo tijela Kristova. 

Vjera Ivana Merza u dimenzijama Crkve 

Vjera Ivana Merza bila je proživljavana u dimenzijama 
Crkve u cjelini njezina vjerovanja, a njegova je ljubav bila 
proživljavana u dimenzijama svijeta kako bi se spasenje Božje 
objavilo svakom čovjeku, a svjetlo Božje otkrilo svakoj duši, te 
da svaki čovjek uzmogne postati dionikom Kristova otkuplje¬ 
nja, križa i uskrsnuća. Iz te sveopće ljubavi, proširene u širinu 
srca Isusova, rasla je njegova revnost za apostolsko djelovanje. 

Živjeti Boga u sebi, ali ne samo za sebe, nego živjeti ga i nositi 
za druge! Apostol. Svjedok. Objavitelj. Zato je blagopokojni 
kardinal Franjo Seper godine 1973. mogao reći ovo o Ivanu 
Merzu: ”Merz je bio čovjek enciklika, za njega je Papina riječ 
bila svetinja. Sentire cum Ecclesia - osjećati s Crkvom, to je 
bilo utjelovljeno u njemu. Nije to bila samo neka vojnička po¬ 
slušnost i pokornost, nego ljubav prema Crkvi koja je govorila 
iz svake njegove riječi.” 

Merz živio Euharistiju u Bazilici Srca Isusova 

Merz je živio četrdesetak godina prije Koncila i na njegovu 
primjeru vidimo kakav bi otprilike trebao biti kršćanin, koji se 
svim silama zalaže za koncilsku obnovu. Baš zato je Ivan Merz 
bio duboko, do dna srži i do dna svoga bića prožet sviješću da 
je Isus Krist uistinu jedini Spasitelj i da se njegovo spasenje 
događa iz pokoljenja u pokoljenje u otajstvu Crkve. Upravo 
stoga on je tu Crkvu ljubio, ljubio jednakom ljubavlju kao što 
je ljubio Krista. Tu je, u ovoj Bazilici Srca Isusova on sudjelo¬ 
vao na euharistiji, tu vam mogu pokazati klupu u kojoj je 
klečao pred svetohraništem. Tu je doživljavao svoje dnevne, 
žive i životne susrete s Prisutnim, sa Živim u otajstvu euharisti¬ 
je, bližim Bogom i čovjekom Isusom Kristom. Tu se on 
pričešćivao; ali kad je primio u srce svoga Spasitelja, 
pričešćivao se i s Crkvom, prihvaćao je u svoje srce cijelu 
Crkvu: i papu i biskupe i svećenike i sve vjernike, dobre i svete, 
pravedne i griješne, sve je primao u svoje srce. Nije mogao za¬ 
misliti da bi mogao biti čovjek Kristov a da ne bude čovjek 
Crkve, jer bi bez Crkve Krist u povijesti bio davno zaboravljen. 

Vjera Ivana Merza u učiteljstvo Crkve 

I zato je Krist usadio u povijest i u tijelo, u biće svakog naro¬ 
da i cijelog čovječanstva svoju Crkvu, svoje otajstveno tijelo, 
kroz koju neprestano struji krv otkupljenja: u Riječi, u sakra¬ 
mentima, u svjedočanstvu svetaca, u onima koje je Duh Sveti 

Nakon sv. mise u Bazilici Srca Isusova na Dan Ivana Merza 
10. V. 1982. nadbiskup Franjo Kuharić susreo se sa studentima 
u velikoj dvorani Bazilike i održao im je prigodno predavanje. 


postavio da povezuju taj veliki organizam, da povezuju u za¬ 
jedništvu jedne vjere utemeljene na jednoj istini; u zajedništvu 
jedne nade koje je izvor uskrsnuli Gospodin; u jedinstvu jedne 
ljubavi koju Duh Sveti izlijeva u duše, koja se iz Trojstva izljeva 
u naše biće. Odatle to povjerenje, ta vjera Ivana Merza u 
učiteljstvo Crkve. Zato kaže naš blagopokojni Kardinal da je 
Merz bio čovjek enciklika. 

Prvotna vizija koncilske obnove Crkve - obraćenje 

Ovo pokoncilsko vrijeme, poznato vam je, braćo i sestre, 
nije prošlo i nije prolazilo bez potresa, nije bilo bez dubokih 
kriza u samoj Crkvi. Mi koji smo bili na Drugom vatikanskom 
saboru i koji smo pripremili tekstove koncilskih dokumenata, 
imali smo sasvim drugačiju viziju obnove Crkve nego što se je 
tu i tamo počelo tumačiti poslije Sabora. Mi smo imali viziju 

obraćenja, to znači da se svi zaista moramo obratiti Bogu, da 
svi uistinu možemo živjeti Božju Riječ, čuvati, kako Isus kaže, 
zapovijedi Božje živeći tako u ljubavi prema Bogu i ljudima. 
Stoga smo smatrali da su svi koncilski dokumenti usmjereni 
savjesti, srcu, razumu tako da naš unutarnji svijet bude rasvi¬ 
jetljen Božjom riječju i Božjom istinom. Ako je Isus Krist 
došao u svijet i u povijest kao Bog koji je postao čovjekom, 
onda je došao zato da u čovjeku izvrši božansku promjenu; da 
ponovno u čovjeku palome, u čovjeku grješniku, u čovjeku 
otuđenome uspostavi sliku Božju, da uspostavi Kraljevstvo 
Božje i da tako u čovjeku započne gradnju boljeg svijeta, 
Božjeg svijeta. Kraljevstvo Božje ostvaruje Isus u nama i zato 
se u nama mora dogoditi obraćenje; a to znači prihvatiti Boga 
u svoj njegovoj istinitosti i zahtjevnosti, mijenjati se prema nje¬ 
govoj slici a ne njega svoditi u okvire svojih prohtjeva. 

Merz u papinstvu gleda jamstvo i sigurnost istine 

Braćo i sestre! To je dobro osjetio Ivan Merz; Crkva mora 
očitovati svijetu Božje lice, a to znači u svakome od nas lice 
Krista Raspetoga. Da su apostoli tako rezonirali kako su rezo¬ 
nirali neki mislioci u ovom našem vremenu razmišljajući o ob¬ 
novi Crkve, onda su odmah na početku trebali zašutjeti jer i 
oni su došli u jedan svijet koji nije očekivao Kraljevstvo Božje, 
koji im nije bio raspoložen da povjeruje u Krista Raspetoga i 
da ga slijedi. Bio je to grčko-rimski svijet pun materijalizma, 
pun sebičnosti, pun raspuštenosti; a apostoli dolaze u susret 
tom svijetu naviještajući otajstvo križa. Jer tko hoće biti Božji, 
mora ući u misterij u samome sebi, te umrijeti starome čovje¬ 
ku, da bi živio novi čovjek, Božji čovjek. To je isto i danas i u 
svakom pokoljenju i zato je Ivan Merz znao da mora biti jam¬ 
stvo istine, da mora biti sigurnost istine i da Bog nije mogao 
svoju objavu prepustiti hirovima svijeta, ni vrtlozima ljudskih 
misli, ni subjektivizmu ljudskih strasti. Bog je morao u svojoj 
mudrosti svoju spasiteljsku i osloboditeljsku riječ zaštititi od 

rasula i sačuvati je za pokoljenja do konca svijeta, kako bi se 
moglo čuti što je rekao, što hoće, kako si zamišlja čovjeka ot¬ 
kupljena i spašena na zemlji i potom budućeg nebesnika. I tu 
sada dolazimo do Merčeve vjere u papinstvo. Sasvim dosljed¬ 
no je Ivan Merz razumio Isusovu riječ upravljenu Petru: ’Ti si 
stijena i na toj stijeni sagradit ću Crkvu svoju i vrata paklena 
neće je nadvladati.” I sasvim dobro je Ivan Merz razumio daje 
Petru bilo rečeno: ”Pasi ovce moje, pasi jaganjce moje.” I da 
mu je bilo još rečeno da učvrsti braću svoju u svim mogućim 
strujanjima, razmimoilaženjima, sukobljavanjima ideja, misli, 
teorija. Stoga Merz gleda prema Stijeni, i zato mu je Papina 
riječ, riječ koja dolazi sa Stijene, riječ Istine, jer vjeruje da Bog 
ne iznevjeruje svoja obećanja. 

Bez poslušnosti papi nema pravog kršćanina 

U današnjem Evanđelju smo čuli:"Branitelj Duh Sveti, ko¬ 
jega će Otac poslati u moje ime, poučavat će vas u svemu i do¬ 
zivati vam u pamet sve što vam rekoh.” To znači, Duh Sveti se 
daje svakom u Crkvi, ali prema njegovoj funkciji, njegovoj od¬ 
govornosti, njegovu poslanju. I ako Isus obećava Duha Sveto¬ 
ga kao trajnog branitelja i učitelja svete Istine svojoj Crkvi, 
onda ga sigurno obećava u prvom redu onome kojega je posta¬ 
vio kao stijenu, Petru i s njim povezanim biskupima da budu 
učiteljstvo Crkve i da prenose riječ Božju koju su primili, ne 
kao gospodari, nego kao sluge, sluge istine. Zato razumijemo 
kako je taj Božji čovjek, Ivan Merz, poštivao Papu. Nema bez 
te poslušnosti Papi pravog kršćanina, a pogotovo svetog čovje¬ 
ka. Drugi vatikanski sabor i te kako naglašava funkciju Petra u 
Crkvi, funkciju biskupa u Crkvi. Treba čitati veliku konstituci¬ 
ju o Crkvi - Lumen Gentium (Svijetlo naroda). Na žalost imali 
smo priliku čuti i vidjeti u pokoncilskom vremenu kako se je 
stavljala u pitanje riječ koja je dolazila sa Stijene i kako se na¬ 
padao papin autoritet. 

Merz ima poruku i za naše dane - slijedimo ga u vjeri i 
ljubavi prema Kristu i Crkvi 

Stoga Ivan Merz ima poruku i za naše dane. Ako ga štujemo 
kao mladoga čovjeka koji je sazrio u dubokoj vjeri kroz zajed¬ 
ništvo Crkve, onda neka nam bude primjer. Slijedimo ga u vje¬ 
ri kakvu je nosio u svom srcu, slijedimo ga u ljubavi kojom je 
ljubio Isusa Krista, Crkvu, i čovjeka. Slijedimo ga u poslušnosti 
vjere i u odanosti koju je nosio u srcu prema onome komu Isus 
reče: ”Ti si stijena i vrata paklena neće je nadvladati.” I zato 
danas molimo da takvu obnovu prihvatimo, provodimo, živi¬ 
mo u svom osobnom životu. To je poziv svakom članu Crkve. 
U meni se osobno milošću i dobrotom Božjom mora dogoditi 
Božji svijet, u meni i u svakom osobno mora se dogoditi tajna 
spasenja. ”Ako me tko ljubi, čuvat će moju riječ pa će i Otac 
moj ljubiti njega i k njemu ćemo doći i kod njega se nastaniti.” 
Onda će Kraljevstvo Božje biti pepoznatljivo i privlačno i u 
ovakvom svijetu. Amen. 

(Glasilo Postulature IVAN MERZ br. 1-3, 1985,g. str. 18-21) 



Nadbiskup Franjo Kuharić predvodi koncelebriranu sv. misu 
u Bazilici Srca Isusova na proslavi Dana Ivana Merza 
10. svibnja 1982. god. 

Čist i savršen katolik 
s univerzalnim srcem Crkve 

Propovijed Kardinala Franje Kuharića na svetoj misi 
prigodom proslave 65. obljetnice smrti Sluge Božjega 
Ivana Merza 10. svibnja 1993. u Bazilici Srca Isusova u 
Zagrebu 

Tajna unutarnjeg života - prisutnost Božja u čovjeku 

Draga braćo i sestre u Isusu Kristu! Tajna unutarnjeg života 
svakog čovjeka je tajna ljubavi i tajna prisutnosti Božje u čov¬ 
jeku. "Tko ima moje zapovijedi i čuva ih, taj me ljubi, a tko me 
ljubi, njega će ljubiti moj Otac. I ja ću ljubiti njega i k njemu 
ćemo doći i kod njega se nastaniti." To znači da ćemo u njemu 
živjeti i on će živjeti u zajedništvu presvetoga Trojstva, a učitelj 
toga života i ostvaritelj toga života u unutarnjem biću čovjeka 
je branitelj, Duh Sveti, koga će Otac poslati u moje 
ime."Poučavat će vas u svemu i dozivati vam u pamet sve što 
vam ja rekoh." Riječ se Božja razumije u svjetlu Duha Svetog. 
Pavao piše: "Nitko na može reći Isus Krist, osim u Duhu Sve¬ 
tom." Elizabeta, kad je pokucala nazaretska djevica na njezina 
vrata, kad je začula njezin pozdrav, napunila se Duha Svetog. I 
tek onda u Duhu Svetom bila je poučena tko je Marija i rekla: 
"Blagoslovljena ti među ženama i blagoslovljen plod utrobe 
tvoje." U Duhu Svetom je prepoznala u njoj majku našega Go¬ 
spodina kad kaže: "Otkuda meni to da k meni dolazi majka 
moga Gospodina?" 

V 

Čovjek ispunjen Kraljevstvom Božjim može ostvarivati 
poslanje Isusa Krista 

Stoga duhovni život nije neka filozofija, nego je duhovni 
život zajedništvo u vlastitom biću sa samim Bogom. Duhovni 
život je uzdignuće pameti, srca, savjesti u svjetlo Božje. I Duh 
Sveti prosvjetljuje, Duh Sveti jača, Duh Sveti oduševljava i 
tako Duh Sveti učvršćuje u čovjeku Kraljevstvo Božje. Onda 
takav čovjek, ispunjen Kraljevstvom Božjim, može ostvarivati 
poslanje, poslanje samoga Isusa Krista. Isus često naglašava 
da je poslan. Poslan je od Oca, on vječna Riječ utjelovljena u 
krilu Djevice, Isus Krist, Bogočovjek, poslanje u svijet, usađen 
je u povijest da spašava. Da objavljuje tajnu Boga živoga, da 
objavljuje tajnu čovjeka i da se spasenjem Kristovim mijenja 
svijet, mijenja povijest promjenom čovjeka u njemu samome. 
U tom poslanju Isusa Krista sudjeluje cijela Crkva. 

Svaki kršćanin treba biti prisutnost Crkve i samoga 
Isusa Krista tamo gdje živi 

Crkva je zajedništvo okupljenih, onih koji su uzvjerovali 
Ljubavi, kako kaže apostol Ivan. Koji su uzvjerovali Ljubavi, 
prihvatili Isusa Krista, kršteni u njegovo ime, preporođeni Du¬ 
hom Svetim postaju novost, novi Božji narod i ucijepljeni su u 
Krista kao mladice u trs da bi čovjeka oživila tim božanskim 
sokovima koji istječu iz samoga Trojstva i darom Duha Sveto¬ 
ga ulijevaju se u naše duše i u naš život. 

Stoga svaki kršćanin, svaki vjernik, svaki član Crkve partici¬ 
pira u poslanju Kristovu. Da ga svjedoči i objavljuje tamo gdje 
jest, tamo gdje živi, gdje radi, u svim svojim odnosima, na svom 
radnom mjestu. Da bude prisutnost Crkve i prisutnost samoga 
Isusa Krista svojim životom, svojom riječju, svojim radom, 
svojim žarom za dobro. To je apostolat. 

Duh Sveti ostvaruje u Crkvi skladno zajedništvo 

Dakako, Crkva je organizirano zajedništvo kojem je sam 
Isus Krist rasporedio i možemo kazati stupnjevao odgovorno¬ 
sti, da bi to zajedništvo bilo skladno, harmonično, da bi zaista 
bilo zajedništvo koje okuplja jedna vjera, nada, ljubav. Da 
bude, kao što je zapisano u djelima apostolskim, za prvu Crkvu 
cor unum et anima una - jedno srce i jedna duša. To ostvaruje 
Duh Sveti u zajedništvu Crkve. Duh Sveti ljubav, Duh Sveti 
branitelj, Duh Sveti koji doziva u pamet sve što nam je rečeno 
iz ustiju božanskog Spasitelja i zapisano u Evanđelju. On to 
doziva u pamet, on to tumači. 

Duh Sveti u Crkvi pali posebna svjetla da bi Crkva 
pozivala i oduševljavala 

Ali u Crkvi postoje posebna svjetla koja Duh Sveti pali. 
Nažalost nisu svi kršćani svjesni svoga poslanja. Ne žive svi 
kršteni otajstvo prisutnosti presvetog Trojstva u svom biću i 
svom životu. U mnogim kršćanima je ugašeno svjetlo i mrtve 
duše hodaju svijetom, makar su u dan svojega krštenja prepo¬ 
rođeni i od Boga rođeni. Prema tome radi se o našem odgovo¬ 
ru poticajima Božjim, poticajima Duha Svetoga, o našoj vjer¬ 
nosti unutarnjem glasu kojim Bog privlači dušu, privlači čovje¬ 
ka, hvata ga za srce, da ga osvoji, da ga učini svjetlom. Zato i u 
Crkvi, tom narodu Božjem, u kojem hodaju ti grešnici i sveci 
Duh Sveti odgaja pojedina svjetla da bi svijetlila, da bi poziva¬ 
la, oduševljavala, obasjavala; i to su ti ljudi koji su vjerni Duhu 
Svetom ostvarili puninu zrelosti kršćanskog života. 

Niz slugu Božjih iz Hrvatske čiji život može biti svjetlo 

Među takve možemo ubrojiti i slugu Božjega Ivana Merza, 
kao što ubrajamo slugu Božjega Alojzija Stepinca, slugu 
Božjega biskupa Josipa Langa, slugu Božjega Vendelina 

Vošnjaka, slugu Božjega Antu Antića. Evo imamo već jedan 
niz Božjih slugu za koje se Crkva odlučila provesti postupak, 
po svim kanonskim propisima najstroži postupak, da se ispita 
sve o njima - što su govorili, što su radili, kako su djelovali, po¬ 
stupali, kako su vršili svoj poziv, kako su živjeli svoj život, da bi 
zaista taj život mogao biti svjetlo, da bi se mogla dati čast olta¬ 
ra da budu štovani u Crkvi kao od Crkve potvrđeni sveci Božji. 
U niz tih slugu Božjih iz Zagreba i Hrvatske ulazi i Ivan Merz. 

Ivan Merz bio svjestan da nosi u sebi poslanje Crkve, 
premda je odrastao u liberalnoj sredini 

Sluga Božji Alojzije Stepinac, nadbiskup zagrebački, bio je 
nadbiskup u Crkvi s posebnom odgovornošću za Crkvu po hi¬ 
jerarhijskom rasporedu, kako je Isus Krist organizirao svoju 
Crkvu. Sluga Božji Vendelin Vošnjak bio je redovnik, franje¬ 
vac, sluga Božji Josip Lang biskup, također apostolski nasljed¬ 
nik, sluga Božji Ante Antić opet redovnik, franjevac, a sluga 
Božji Ivan Merz vjernik, vjernik Kristov. Dakle nije bio uk¬ 
ljučen u hijerarhijske odgovornosti u Crkvi. Ali je bio svjestan 
da nosi u sebi poslanje Crkve; u svom pozivu, na svom radnom 
mjestu, u svom vremenu da bude apostol. Za tu apostolsku 
službu kao Kristova vjernika oduševljavao gaje i odgajao Duh 
Sveti. Nije rođen u jednoj, rekli bismo pobožnoj, katoličkoj 
obitelji. Rođenje u jednoj liberalnoj sredini gdje se pripadnost 
Crkvi smatrala nečim formalnim u okviru kulturnog kruga, ali 
nije u obitelji bilo one duboke osvjedočene vjere. Ne znam ko¬ 
liko je u njegovoj obitelji bilo zajedničke molitve. Ali su se si¬ 
gurno vršili neki čini pripadnosti Crkvi, no to je bilo sve 
površno, tako daje i on rastao u toj jednoj površnosti, gotovo 
neupućenosti, sve do svršetka realne gimnazije. 

Kardinal 
Franjo Kuharić 
predvodi 
koncelebrirano 
misno slavlje 
i propovijeda 
u Bazilici 
Srca Isusova 
na proslavi Dana 
Ivana Merza 
10. svibnja 1993. 


Ivan se svim srcem odlučio za Isusa Krista 

Tada se susreo opet s jednim vjernikom, laikom, profeso¬ 
rom Ljubomirom Marakovićem koji je imponirao mladom na¬ 
darenom Ivanu. Imponirao mu je svojom stručnošću, svojom 
kulturom, svojim poznavanjem književnosti, ali i svojim živo¬ 
tom koji je bio život zreloga uvjerenoga vjernika, katolika. 
Tako gaje zapravo Ljubomir Maraković uveo u vjerničke misli 
i utjecao na njega da se i odluči za Isusa Krista, da se odluči 
svim srcem, zaista svim srcem. 


Merz majci iz Pariza: 

"Katolička je vjera moje životno zvanje!" 

Kao mladi čovjek, mladi Ivan, poslije svoga obraćenja, a to 
je opet zahvat Duha Svetoga u njegovu dušu, kad je izvučen iz 
indiferentizma, iz liberalizma, iz površnosti, kad je uveden u 
dubine Božje riječi i Božje ljubavi, on želi to živjeti svim srcem. 
Piše 6. studenoga 1921. svojoj majci:"Katolička je vjera moje 
životno zvanje." Dakle, on je shvatio da vjera nije nešto što 
zahvaća jedan mali dio našeg unutarnjeg svijeta, nego je vjera 

nešto što zahvaća sav unutarnji svijet, što prosvjetljuje misli, 
savjest i srce i što čovjekovu slobodu jednostavno usmjeruje da 
bira istinu, da bira uvijek ljubav, da ostvaruje život Kraljevstva 
Božjega. To nije lako. Treba u sebi svladavati otpor. Zato on 
kaže: "Cijelo kršćanstvo sazdano je na žrtvi. Tko ne zna što je 
žrtva, ne može razumjeti kršćanstvo." To je ono Pavlovo: "Tre¬ 
ba umrijeti." Treba umrijeti grijehu da bismo živjeli u Kristu i 
da bismo onda bili svjetlo kao što reče Isus:"Vi ste svjetlost svi¬ 
jeta." 

Pokora kod Merza izraz je ljubavi kako bi drugi otkrili 
tajnu Raspetog i Uskrslog 

Suočen u svom vremenu i kao student i kao časnik za vrije¬ 
me rata s jednim svijetom koji je bio daleko od pravoga 
kršćanskog života, shvatio je da se on u tom svijetu može 
održati, rasti i biti svjetlo samo uz cijenu žrtve, odricanja. Zato 
mu je pokora bila izraz njegove ljubavi. Kad je Merz jednom 
otkrio ljubav Boga prema sebi i kad je otkrio raspetu ljubav 
Sina Božjega i kad je ušao u tajnu probodenog Kristova Srca, 
onda je shvatio da mora ljubiti svim srcem i vjerovati svim 
srcem da bi onda i drugima bio instrument Duha Svetoga da 
otkriju tu tajnu ljubavi, tu tajnu raspetoga i uskrsnuloga. To je 
bio njegov apostolski žar, njegovo oduševljenje. 

Ivan Merz može imponirati mlađoj generaciji 
inteligencijom, naobrazbom i napose svetošću života 

Mlad čovjek. Zato može imponirati i mladoj generaciji 
našeg vremena. Toj mladoj generaciji, koja je izložena još 
strašnijim razornim utjecajima nego što je bilo Merzovo vrije¬ 
me. Kada se mladi čovjek mora zaista opredijeliti svim srcem 
da bi živio protiv struje, da bi živio protiv takvog svijeta kakav 
on jest, ali da bi živio za taj svijet, da bi bio suradnik Božji u 
spasenju baš takvoga i toga svijeta, to može samo onaj koji je 

nošen snagom Duha. O njemu kaže njegov duhovni vođa isu¬ 
sovac pater Vrbanek: "Smogao je naučiti deset jezika, svladati 
građu koja se traži za dva doktorata, osposobiti se za četiri 
zvanja - časnika, profesora, književnika i svećenika, premda 
svećenik nije bio." Ali imao je u najpunijem smislu svećeničku 
dušu. To znači dušu raspoloženu da spašava braću vlastitom 
žrtvom. Prema tome nije bio neki primitivac kao što ste slušali 
gotovo pola stoljeća. Naše mlade generacije su slušale u škola¬ 
ma gotovo pola stoljeća kako je vjera zatucana. Ivan Merz 
može imponirati svojom inteligencijom, svojom naobrazbom, 
svojom superiornošću nad, često, jednim duhovnim analfabe¬ 
tizmom onih koji kažu da su učeni, a duhovni su analfabeti. 

Ali čime on mora imponirati - to je svetost života. I, ako 
mladi žele otkriti radost tog života u Bogu i s Bogom, ako žele 
otkriti i svu tu dubinu zajedništva kada Bog živi u nama i mi u 
Bogu, onda moraju doći na izvore iz kojih se hrani taj život. 
Zato je Ivan Merz bio čovjek duboke molitve, razmatranja o 
Božjim stvarnostima, ali čovjek koji je živio s Crkvom i u Crkvi, 
u njezinim otajstvima. 

V 

Živio je na izvorima Riječi Božje i Euharistije 

On je jednostavno bio uronjen u otajstvo mise. I ovdje u 
ovoj Bazilici viđali su ga kako svetački prati misu i u njoj sudje¬ 
luje. Silno se razveselio kad se pojavio prvi prijevod misala; 
sad je misal pružen u ruke vjernicima da mogu sudjelovati i 
pratiti misu u njezinim neizmjernim dubinama ljubavi. Dakle, 
živio je na izvorima, na izvorima riječi Božje, na izvorima Eu¬ 
haristije. Klanjalac. Kada je umro, 10. svibnja 1928., onda je 
njegov vrlo blizi suradnik, također profesor, napisao za njega: 
"On je bio čist i savršen katolik." Mi se danas nekako stidimo 
isticati da smo katolici. Sto znači katolik? Imati univerzalno 
srce Crkve koga nema nijedna sekta. Imati univerzalno srce 

Crkve kojom se onda grli Bog i čovjek. Zato zaista s pravom 
reče ovaj suradnik sluge Božjega Ivana Merza: "On je bio čist i 
savršen katolik. Katolik s papom i za papu, katolik kojemu u 
duši žive sve svete knjige, svi crkveni oci, svi koncili, sve dog¬ 
me, sve enciklike, sve ceremonije, sve zapovjedi, svi katekizmi, 
sve nepogrešivosti, svi biskupi, svi svećenici, sva svetohraništa, 
svi siromasi, svi redovnici čitavog svijeta ."(Dušan Žanko, 
»Duša dr. Ivana Merza«, Život br. 5, 1938., str. 251.) 

Merz živio otajstvo Crkve svojom svetošću 

To je to univerzalno srce Crkve koje ima katolik ako jest ka¬ 
tolik. Jamstvo za to jest hijerarhija. Zato je on bio čovjek 
Crkve u punom smislu. On je Crkvu živio u njezinu otajstvu 
poslanja, u njezinom otajstvu ljubavi, u njezinom svjedočan¬ 
stvu za istinu. On je živio otajstvo Crkve svojom svetošću. Zato 
nije glumio kad je molio:"Vjerujem u jednu, svetu, katoličku i 
apostolsku Crkvu...", jer on je u sebi živio to otajstvo jedinstva i 
svetosti i katoliciteta i apostolskog poslanja. 

Papa Ivan Pavao II. stavlja Merza za uzor mladima 

Zato je mogao papa Ivan Pavao II kazati skupini mladih 
1982.: "Dragi moji mladi Hrvati, štovatelji sluge Božjega 
dr.Ivana Merza. S radošću pozdravljam vas koji ste u tako veli¬ 
kom broju došli u vječni grad. Vi se nadahnjujete idejama pro¬ 
fesora Merza. On je veoma ljubio Crkvu i Kristovog namjesni¬ 
ka. Kada su ga jednom zapitali zašto ljubi katoličku Crkvu i 
svetog Oca odgovorio je: 'Jer u Crkvi vidim jasnu sliku Spasi¬ 
telja i Boga Isusa, a u svetom Ocu Papi pod prilikom čovjeka 
vidim Boga i Gospodina svoga. 1 Evo vam primjera! Pozdravite 
mlade u dragoj Hrvatskoj i recite im neka i oni kao dr. Merz 
budu uvijek vjerni Crkvi i hijerarhiji. Neka ljube Isusa i Mariju. 
Papa vas voli i blagoslivlje, sve vas i vaše obitelji." 

Apostolat zahtijeva vjernika potpuno ispunjena Kristom 

Sigurno prilike današnjeg svijeta u našoj domovini Hrvat¬ 
skoj poslije svih ovih razaranja duše, savjesti i srca koja smo 
proživljavali i koja nisu prestala, jesu teške. Apostolat zahtije¬ 
va potpuno Kristom ispunjenog vjernika koji će živjeti i biti 
živo Evanđelje i tako privlačan objaviti da postoji i drugačiji 
svijet i bolji svijet. Ivan Merz reče: "Sva ljudska djelatnost 
mora biti radi Ljubavi, radi apostolata, radi toga da se širi kra¬ 
ljevstvo Božje među ljudima. Kršćanstvo podređuje svaku 
ljudsku djelatnost duhovnom i svrhunaravnom cilju čovjeka." 

Duh Sveti djeluje kroz razne organizacije i pokrete 

Postoje danas u Crkvi razni načini apostolata. Duh sveti 
djeluje. On djeluje kroz razne, ne samo strogo definirane or¬ 
ganizacije, nego i kroz razne pokrete koji su otvoreni. Ja bih tu 
spomenuo pedesetu obljetnicu postanka jednog pokreta koji 
je vrlo raširen u svijetu, prodire u sve sredine, a strogo je kato¬ 
lički, strogo je povezan s hijerarhijom, a to je Djelo Marijino. 
Poznato više pod imenom fokolarini (focolare - ognjište), koje 
grije i na kojem se mogu ugrijati hladni i ozebli. Tu su i Neoka- 
tekumeni. Sada su imali jedan susret u Beču na kojem je bilo 
oko 120 biskupa, a Papa im je uputio pismo. To je isto jedan 
pokret koji je otvoren, ali želi jednostavno novom evangeliza¬ 
cijom tako promijeniti ljude da budu apostoli svim srcem, 
svom dušom i zato su prema njima neki ovako sumnjičavi da su 
sekta. Nisu sekta. Nego se u početku formacije ipak, rekao bih, 
malo zatvore da provjere, da prodube, da opet ponovno dozo- 
vu u pamet onima koji žele biti Božji što to znači, na kojim iz¬ 
vorima hraniti dušu da bi ih onda osposobili pa poslali u svi¬ 
jet... 

Nova situacija u Crkvi zahtijeva jedan novi način 
organizacije 

Nova situacija u Crkvi zahtijeva opet jedan novi način orga¬ 
nizacije. Tu su sasvim propisani kanonski propisi kako se u 
Crkvi postaje organizacija za Crkvu. I tu se ide jednom stup- 
njevitošću, dok se ne dođe konačno do onog javnog organizi¬ 
ranja, daje onda ta zajednica tako povezana s hijerarhijom, da 
je jednostavno nerazdvojiva od hijerarhije i odgovorna za sve 
što radi Crkvi i djeluje odgovornošću Crkve. Zato postoji je¬ 
dan rast. 

Stupnjevi su prema kodeksu privatna društva u Crkvi, gdje 
se također dobivaju odobrenja od hijerarhije određenih statu¬ 
ta, određenih organizacija, ali na nižoj razini odgovornosti s 
obzirom na Crkvu. Tako oni sami nose odgovornost i ne mora¬ 
ju se uvijek pozivati da sve što oni kažu daje sve to riječ Crkve. 
Tako imamo već sada društvo katoličkih liječnika, priprema se 
i društvo katoličkih prosvjetnih radnika, također društvo - 
pokret za zaštitu života i obitelji, pokret mladih, ali to je sve u 
nastajanju i provjeravanju. 

Mora se osluškivati nove tonove kako razmišljaju 
današnji mladi 

Eto, braćo i sestre, nekoliko razmišljanja o Ivanu Merzu, i 
ne samo o Ivanu Merzu nego i o Crkvi i o svakome od nas, što 
smo, zašto smo i kako smo u Kristu svi poslani, svaki na svom 
mjestu da bude apostolski djelatan svojim primjerom, životom 
i riječju... Ali morat će se osluškivati nove tonove kako raz¬ 
mišljaju suvremeni mladi i kako tim suvremenim mladima, 
izloženim daleko težim napastima nego što su to bila ona vre¬ 
mena, kako ih opet oduševiti za Isusa Krista, za Crkvu, za spa¬ 
senje braće. Zato treba mnogo moliti da Branitelj dođe i da on 
pouči i da dozove u pamet sve što nam je Isus rekao. Amen. 

(Glasilo Postulature IVAN MERZ br. 1-2, 1994. g. str. 14-19) 

1996. 


Merz - apostol liturgijske obnove 
prije Drugog vatikanskog sabora 


Predgovor kardinala Franje Kuharića 
disertaciji Ivana Merza 

U povodu stote obljetnice rođenja Sluge Božjega Ivana Merza 
(1896.-1996.) započelo je izdavanje njegovih Sabranih djela od 
kojih je jedan dio do sada ostao u rukopisu. Kao prva knjiga u 
tome nizu jest njegova doktorska disertacija na francuskom pod 
naslovom “Utjecaj liturgije na francuske pisce”. U nastavku 
predgovora Kardina l piše: 

Zahvaljujem Postulaturi za proglašenje svetim Ivana Mer¬ 
za i izdavaču da je to djelo, kao i ostala koja će slijediti, 
ponuđeno našoj javnosti. 

Sluga Božji Ivan Merz umro je 1928. godine u 32. godini 
života, ali njegovo djelo ima poruku i za naše suvremenike. 
Drugi vatikanski sabor posvetio je veliku pozornost liturgijskoj 
obnovi. Crkva upravo iz liturgije živi svoju vjeru, svoju zahval¬ 
nost Bogu, svoju ljubav. Crkva iz liturgije, a to znači iz euhari- 
stijskog slavlja i sakramenata, crpi snagu za svoju svetost. Drugi 
vatikanski sabor kaže: “Doista, liturgija kojom se osobito u 
božanskoj žrtvi Euharistije vrši djelo našeg otkupljenja, u naj¬ 
većoj mjeri pridonosi da vjernici životom izraze i drugima očitu¬ 
ju otajstvo Kristovo i narav prave Crkve.” (SC 2). 

Liturgija je zaista izvor i središte života Crkve. Stoga je 
Crkva u liturgiju sabrala svu svoju pobožnost i izražava je 
mnogostrukim nadahnućima ljepote i dostojanstva. Arhitek¬ 
tura, slikarstvo, skulptura, glazba u liturgiji crpi svoja 
najuzvišenija nadahnuća i izraze. Tako Crkva u liturgiji ulijeva 
kroz pobožnost očitovanje uzvišene ljepote. Stoga je razumlji¬ 
vo da uzvišenost i ljepota liturgije, proživljena vjerom, ne 
ostavlja ravnodušnima ljude koji u sebi nose težnju za lijepim, 
uzvišenim i vječnim. 

To je osjetila mlada duša Ivana Merza u Parizu. Sam pone¬ 
sen iskustvom liturgijskog života, piše svoju doktorsku raspra¬ 
vu kako je liturgija utjecala na francuske pisce. Nisu rijetki koji 
su baš kroz liturgiju nalazili put do Boga i doživjeli obraćenje. 
To je dobro osjetio Ivan Merz jer je sam u liturgiji našao susret 
s Bogom, i daje svjedočanstvo kako sveta liturgija posvećuje 
čovjeka. Sudjelujući u misi, hraneći se tijelom Kristovim i 
riječju Božjom, rastao je do pune kršćanske zrelosti. Možemo 
ga smatrati apostolom liturgijske obnove mnogo vremena pri¬ 
je Drugog vatikanskog sabora. 

U vjerskom odgoju hrvatske katoličke mladeži, polagao je 
najveću pozornost upravo liturgijskom životu mladih da rastu u 
uvjerenju vjere i čestitosti života. Ovo dje¬ 
lo svojim sadržajem i sadašnjem naraštaju 
mladih, a pisao ga je mladi Merz, može 
biti otkriće i poticaj na aktivno sudjelo¬ 
vanje u svetoj liturgiji. 

Na sve čitatelje zazivam Božji blagoslov 

Zagreb, 14. rujna 1996. 

+ Franjo Kard. Kuharić, 
nadbiskup zagrebački 


IVAN MERZ 


L'INFLUENCE 
DE LA LITURGIE 

SUR LES ČCRJVAINS FRAN^AIS 


Naslovna stranica 
doktorske disertacije 
Ivana Merza 

1996 . 


Svjedok za Isusa Krista u savršenosti života 

Poruka kardinala Franje Kuharića 
sudionicima Simpozija o Ivanu Merzu u Parizu 1996. 

Prigodom simpozija o Ivanu Merzu koji se održao 9. studenog 
1996. g. u Parizu prigodom 100. obljetnice Merčeva rođenja za¬ 
grebački nadbiskup Kardinal Franjo Kuharić uputio je preko 
prof. Ivanke Jardin, vicepostulatora kauze Ivana Merza u Fran¬ 
cuskoj, dopis i pozdravnu poruku svim sudionicima simpozija. 
Donosimo je ovdje u cijelosti: 

Poštovana Gospođo! 

Primio sam Vašu obavijest da se u Parizu 9. studenog 
održava studijski dan posvećen životnom djelu Sluge Božjega 
dr. Ivana Merza. Taj susret organiziraju, kako pišete, Zagre¬ 
bačko sveučilište, Sorbona i Institut Catholique. Poštovani or¬ 
ganizatori tog Studijskog dana jamče da će taj dan biti zaista 
bogat sadržajem i porukom, nadahnut primjerom Sluge 
Božjega dr. Ivana Merza. 

Stoga srdačno pozdravljam organizatore susreta, sve sudio¬ 
nike, posebno predstavnike Crkve u Francuskoj. Upućujem 
svoj posebni pozdrav mons. Patricku Valdrini-u, rektoru Ka¬ 
toličkog instituta u Parizu. 

Dr. Ivan Merz je bio student slavne Sorbone. Nadahnuće su 
mu bili veliki francuski kršćanski pisci i liturgija Crkve. Izrastao 
je u Parizu kao cjelovita ličnost vjere i kulture srca i savjesti. 


53 


U ovom vremenu Europa proživljava duboku krizu na mi¬ 
saonom i moralnom planu. Uzrokom su te krize razna filozof¬ 
ska i ideološka mišljenja i tumačenja samoga čovjeka koja od¬ 
bacuju punu istinu o čovjeku koju crpimo samo iz vjere u 
Božju Riječ. Vrijednosti koje ostvaruju čovjekov život u puni¬ 
ni i cjelovitosti njegova bića i smisla, imaju svoj nepresušivi iz¬ 
vor u Objavi Božjoj koju nam Crkva neumorno predaje i 
tumači. 

Sluga Božji dr. Ivan Merz bio je svim srcem čovjek Crkve i 
sa svim povjerenjem odan Petrovu Nasljedniku kao čuvaru i 
jamcu Istine. Taj mladi čovjek, u svom vremenu, izrastao je 
kao svjedok za Isusa Krista u savršenosti života. Ostvario je 
Isusovu riječ: "Vi ste svjetlost svijeta" (Mt 5,14). Stoga vjeru¬ 
jem da će tako odlično skup, razmatrajući život i djelo dr. Iva¬ 
na Merza, otkriti svjetlo njegova primjera i našem vremenu. 

Dok s dubokim poštovanjem upućujem pozdrav svim su¬ 
dionicima, želim za uspješan rad Božji blagoslov 

Zagreb, 7. XI. 1996. + Franjo Kard. Kuharić 



Predavači na Simpoziju o Ivanu Merzu održanom u Parizu na 
Sorboni i Katoličkom institutu 9. XI. 1996. prigodom proslave 
100. obljetnice njegova rođenja 


Na slici s lijeva na desno: dr. Marin Škarica, dr. Milka Jauk Pinhak, 
dr. Henrik Heger, dr. Mare Gjidara, prof. Ivanka Jardin, dr. Božidar Nagy. 

1998 . 


Merz primjer mladima u otkrivanju Boga 


Pismo Kardinala Franje Kuharica postulatom kauze 
o. Božidam Nagyu nakon primljene Pozicije Ivana Merza. 

1998. god. bila je dovršena Pozicija za kauzu Ivana Merza. To 
je temeljni dokument kojim se dokazuju herojske kreposti Sluge 
Božjega. Napisao ju je mons. Fabijan Veraja, a objavila je Vati¬ 
kanska izdavačka knjižara. Postulator o. Božidar Nagy poslao je 
primjerak Pozicije kardinalu Franji Kuhariću. Kardinal mu je 
odgovorio pismom od 23. rujna 1998: 

Velečasni Oče, 

Primio sam knjigu mons. Fabijana Veraje kao Poziciju Slu¬ 
ge Božjega Ivana Merza pa Vam zahvaljujem za knjigu i za 
pažnju. Veseli me da kauza Sluge Božjega ide naprijed i još ću 
biti radosniji kada i njega Sveti Otac proglasi blaženim da 
bude poruka s neba i uzor života na zemlji suvremenoj mladeži 
koja je izložena strašnim napastima suvremene civilizacije. 

Sveti su uvijek suvremeni jer je svetost ostvarenje otkup¬ 
ljenja u čovjeku do "punine Kristove” (usp. Iv 1,16) koja nikad 
ne zastaruje. Sluga Božji Ivan Merz može biti primjer mladima 
baš u tom otkrivanju Boga kojega je njegova mlada duša 
tražila i nalazila kao svoju Ljubav u veoma nesklonim 
vanjskim okolnostima. U svakom traženju i otkrivanju Božjih 
stvarnosti prisutan je Duh Sveti kojemu je mladi Ivan bio po- 

slušan. On je primjer da se u svim okolnostima života, makar 
se protivile Božjim planovima s čovjekom, može rasti do 
kršćanske savršenosti. Svetost je mladost u svakoj dobi života 
jer je to neprolaznost Božje prisutnosti u duši čovjeka. 

U Vašem nastojanju da dovedete do sretnog završetka kau- 
zu želim Vam Božji blagoslov, uz iskreni pozdrav u Gospodinu 

Zagreb, 23. IX. 1998. Franjo kard. Kuharić, 

nadbiskup zagrebački u m. 

(Glasilo Postulature IVAN MERZ, br. 1-2, 1998., str. 5) 



Naslovna stranica Pozicije Ivana Merza - temeljnog dokumenta u pro¬ 
cesu za njegovo proglašenje blaženim. Napisao ju je mons. Fabijan Ve- 
raja, a objavila ju je Vatikanska izdavačka knjižara 1998. Pozicija ima 
1104 str. Naslov Pozicije, koja je pisana talijanskim jezikom, glasi: 
Ivan Merz - pionir Katoličke Akcije u Hivatskoj. 


56 





31.1. 2002. g. 

POSLJEDNJA IZJAVA KARDINALA KUHARIĆA 
O IVANU MERZU 

Ivan Merz - suvremena poruka 
današnjim generacijama 

Postulatura Ivana Merza uputila je kardinalu Kuhariću u 
siječnju 2002. dvije posljednje objavljene knjige Ivana Merza <Mi- 
sli» i «Ljubav i čistoća». Kardinal je odgovorio postulatom o. B. 
Nagyu 31. siječnja 2002. Bilo je to četrdeset dana prije njegove 
smrti (11. III. 2002.). Donosimo Kardinalovo pismo u cijelosti. Iz 
njega se još jednom vidi što je Kardinal sve do pred svoju smrt mi¬ 
slio o sluzi Božjem Ivanu Merzu i o potrebi njegove beatifikacije. 

Poštovani oče Božidare! 

Potvrđujem Vam primitak knjiga: «Misli» Sluge Božjega 
Ivana Merza i «Ljubav i čistoća». Iskreno Vam za taj dar i 

pažnju zahvaljujem. Knjige mogu dobro poslužiti i današnjim 
odgojiteljima mladih i mladima da se nadahnjuju na svijetlom 
primjeru, iskustvima i mislima Sluge Božjega. On je svojim 
obraćenjem i životom suvremena poruka današnjim generaci¬ 
jama i mladim intelektualcima da je Vjera svjetlo Kristovo 
koje obasjava svakoga čovjeka (usp. Iv, 1,10). Vjera čini čovje¬ 
ka slobodnim u Isusu Kristu, da ostaje čiste savjesti i u opakom 
vremenu. 

Njegova beatifikacija bila bi svjedočanstvo današnjim mla¬ 
dima da u njemu vide primjer kako se u svijetu živi po Duhu, a 
ne po tijelu. Biti u svijetu, a ne biti od svijeta, to je Isusova po¬ 
ruka koja uvijek vrijedi za njegove učenike. 

Kako stoji stvar s beatifikacijom? Možda je poteškoća u po¬ 
trebi čudesnog ozdravljenja po njegovu zagovoru jer on nije 
bio mučenik? Dugogodišnji djelatnik u Kongregaciji za pro¬ 
glašenje svetih mons. Veraja napisao je odličan životopis Slu¬ 
ge Božjega baš u vidu beatifikacije, pa ne bi li on mogao stvar 
požuriti ako nema nikakvih kanonskih zapreka? Možda bi bilo 
dobro da HBK uputi obrazloženu molbu Sv. Ocu, stavljajući 
baš naglasak na suvremenost primjera Sluge Božjega Ivana 
Merza? Dakako, molitva je prvi uvjet uspjeha. 

Želim Vam svako dobro uz iskreni pozdrav i blagoslov 

Zagreb, 31.1. 2002. + Franjo Kard. Kuharić, 


zagrebački nadbiskup u miru 

MISLI IVANA MERZA 


Iz bogate duhovne baštine Ivana Merza donosimo ovdje iz¬ 
bor nekih njegovih najljepših misli. Navodi izvora odakle su 
misli uzete čitatelj može naći u knjižici odabranih tekstova 
Ivana Merza »Plamen za visinama«, FTI, 1999. 

Ima li čovjek ovdje pravo na sreću? Zar nije ovaj svijet - svi¬ 
jet rada i muke, i kako se čovjek pokaže u tom radu, dobiva na¬ 
gradu na drugom svijetu, koji je vječan. 

U ovome leži filozofija sreće: valja postaviti težište svih 
naših želja u onaj svijet. 

Život nije uživanje, nego žrtva. 

Bože, plamenom svoga milosrđa spali parazite grijeha u 
mojoj duši pa da dobar i svet stupim u Te. 

Majko moja dobra, Najveća, molim Te, napuni moju dušu 
lijepim osjećajima i plemenitim mislima, uvijek mi označi pra¬ 
vi put, pa makar mi i bilo teško slijediti ga. 

Bože pomozi, daj mi milost da postanem bezuvjetni gospo¬ 
dar tijela. Bolje je umrijeti, negoli biti mekušac, igra strasti. 

Krist je svrha i cilj našim vječnim željama. 

Sto više upoznajem katolicizam, to više vidim da je ne- 
iscrpljiviji. 

Okreni se od katolicizma, sve je oko tebe mračno i ružno. 

Znam i osjećam da je katolicizam jedina prava vjera... O 
drugima nisam nikada ni mislio da bi bile bolje od katoličke. 

Život na sveučilištu u Beču, onda rat, studij i napokon Lurd 
potpuno su me uvjerili u istinitost katoličke vjere. 

Cijeli se moj život kreće oko Krista Gospodina. 

Katolička je vjera moje životno zvanje i mora to biti svakom 
čovjeku bez iznimke. 

Valja sav svijet zaboraviti i sve sile koncentrirati u radu za 
Isusa. 

Obavio sam devetu sv. Pričest na slavu Presv. Srca Isusova i 
vjerujem da ću gledati dubine Presvetog Trojstva. 

Srce Isusovo, Tebi posvećujem svoj život: ako je na Tvoju 
slavu da trpim i tako dođem k Tebi, neka bude Tvoja volja. 

U Crkvi vidim jasnu sliku preljubljenog Spasitelja i Boga 
Isusa sa svim njegovim savršenstvima. 

Najveća stvar, koja postoji na svijetu jest sv. Crkva; najveća 
stvar u Crkvi jest Misa, a u Misi pretvorba. 

Crkva je velebni odraz samog neizmjernog Krista. 

Konačna svrha ljudi jest doći u Kraljevstvo Kristovo u koje 
dolaze jedino po Crkvi. 

U Svetom Ocu Papi pod prilikama čovjeka vidim Boga svo¬ 
ga i Gospoda svog. 

Papa je vidljivi i živi Krist na zemlji. 

Jedna je od bitnih karakteristika svakog rimskog katolika 
da ljubi svetog Oca Papu i da sve svoje misli i djela ravna pre¬ 
ma njegovim odredbama i željama. 

Rimski je Papa vidljivi Krist među ljudima, zaručnik sve¬ 
opće Crkve. 

Ljubav i odanost prema Papi jest od najveće i bitne važnosti 
za život svakog vjernika, za sav društveni život, za život u obi¬ 
telji i školi, za tisak i umjetnost, za gospodarski i politički i 
međunarodni život. 

Papa mora biti predmet našeg posebnog štovanja i naše lju¬ 
bavi, dio života naše duše. 

Kada vam bude u životu teško i kada vas snađu nevolje, uz¬ 
mite Gospinu krunicu i ona će vas utješiti i dati vam snage da 
sve mirno snosite s potpunim predanjem u Volju Božju. 

Liturgija je pedagogija u pravom smislu riječi, jer pomoću 
nje vjernik u svojoj duši proživljava sve faze vječnog Kristova 
života. 

Poniznost, molitva, duhovno štivo i vježba volje u dobru 
četiri su pretpostavke bez kojih je svaki nutarnji život 
isključen. 

Svrha svih ljudi jest njihovo posvećenje; svrha im je da po¬ 
stanu slični utjelovljenoj Riječi - našemu Spasitelju Isusu Kri¬ 
stu. 

U meni je plamen za beskrajnim visinama, žar za nepo¬ 
mućenim grljenjem Sina i Oca i Duha. 

Poniznost, molitva, duhovno štivo, vježba volje u dobru, 
ispovijed, pričest - sve su ovo samo pomoćna sredstva koja na¬ 
pokon dovode do jednog cilja: uvesti Boga u našu dušu. Tek 
tada će biti ispunjena ona neizmjerna praznina koja je u našoj 
duši i koju može ispuniti samo neizmjerni Bog. 

Tko je bolja učiteljica duhovnog života od sv. Crkve, koja 
osim svog dvijetisućgodišnjeg iskustva djeluje pod utjecajem 
samog Duha Svetoga! 

Evanđelje je uistinu čarobna knjiga, jer kolikogod ga puta 
čitali, uvijek nam se čini da čitamo novu knjigu. 

Borba za savršenošću, askeza, mora biti naš svagdanji kruh. 
Ona nam otvara nutarnje vidike, stvara od nas nesebične lju¬ 
de, podržava u nama borbu sa zlim i daje nam snage da ne po- 
dlegnemo. 

Pričest je izvor života. 

Ne zaboravimo na Kristovu neizmjernu ljubav i posvetimo 
veću pažnju maloj bijeloj Hostijici, koja osamljena na nas čeka 
u studenim crkvicama. 

U sv. Pričesti gdje se vaše tijelo i vaša duša ujedinjuje sa sa¬ 
mim Božanstvom, treba biti vrhunac vašega života; 

Sjedinjujući se s Kristom u sv. Pričest već se na zemlji 
ispunjava vaša zadnja svrha i postajete dionicima same biti 
Božje. 

Euharistija je naša prva radost na zemlji; po njoj već posta¬ 
jemo dionicima buduće nebeske slave. 

Želimo li dakle postati nosioci velike katoličke misli, tada 
moraju sve naše katoličke organizacije neprestano naglašavati 
da je duboki i intenzivni religiozni život jedini preduvjet da se 
odgoje veliki pojedinci, koji će svojim životom realizirati svoje 
velike ideje. 

Sva ljudska djelatnost mora biti radi ljubavi, radi apostola- 
ta; radi toga da se širi Kraljevstvo Božje među ljudima. 

U radu mora biti prvi kriterij spas duša, dobro sv. Crkve i to 
onako kako si to dobro zamišlja Sv. Stolica. 

Katolicizam se neće širiti u nas ako ne bude bilo Radnika, 
Molitelja i Patnika. To je jedan zakon u širenju Kraljevstva 
Božjega na zemlji. 

Dan što ga čovjek posveti drugome nije nipošto gubitak već 
dobitak. Dani u kojima ne učinimo ništa za druge, već samo za 
se, to su izgubljeni dani. 

Trpljenjem čovjek može više učiniti za proširenje Kraljev¬ 
stva Isusova, negoli velikim radom, učenim raspravama, sjaj¬ 
nim govorima i člancima. 

Život mi je bio Krist, a smrt dobitak. Očekujem milosrđe 
Gospodinovo i vječno posjedovanje Presv. Srca Isusova. 

Simpozija održanog 1978.g. prigodom 50. obljetnice smrti Ivana Merza. 
Zagreb 1979., 130 str. 

9. Božidar NAGY: Tko je Ivan Merz? Kratak prikaz života i djelovanja 
Ivana Merza. Zagreb 1980., 88 str. 

10. Dragutin KNIEWALD: Sluša Božji dr. Ivan Merz (drugo izdanje), Za¬ 
greb 1988., 318 str. 

11. Dušan ŽANKO: Svjetlo na gori - Dr. Ivan Merz. Zagreb 1990., 75 str. 

12. Karoly KNIEWALD: A lelek tuzharcosa - Dr. Ivan Merz elete. Szalesi 
Muvek 1940., 193 str. Prijevod biografije Ivana Merza na mađarskom 
jeziku. 

13. Božidar NAGY: Ivan Merz, istaknuti laik u svjedočenju Evanđelja. - Za¬ 
greb, Izd. Postulatura za beatifikaciju Ivana Merza. 1. izdanje 1995., 2. 
izdanje 1996., 56 str. 

14. SimpQzij o Ivanu Merzu 1996. g. - Radovi objavljeni u časopisu "Obnov¬ 
ljeni Život", br. 3/4 1997. 

15. Fabijan VERAJA: Ivan Merz, Pioniere dell'Azione Cattolica in Croazia. 
(Ivan Merz, pionir Katoličke Akcije u Hrvatskoj). Positio super vita, 
virtutibus et fama sacntitatis. - Roma, Libreria Editrice Vaticana, 
1998., 1104 str. 

16. Skupina autora: Ivan Merz-un laic d'avant-garde (Ivan Merz - avangar¬ 
dni laik). Cijeli broj 385, svibanj 2001. francuskog časopisa «Christ so- 
urce de vie» posvećen Ivanu Merzu. Na 30 stranica prikazan njegov 
život i djelovanje na francuskom jeziku. 


Sve o Ivanu Merzu na Internetu 

Od 1998. godine Ivan Merz ima svoju web stranicu na Internetu. 
U raznim podstranicama nalazi se sve najvažnije o njegovu životu 
i djelima: njegova sabrana, objavljena i neobjavljena djela, izjave i 
svjedočanstva suvremenika, što su rekli Papa, kardinali i biskupi o 
Merzu, pjesme i recitali, velika galerija slika itd. 

Adresa je: www.ffdi.hr/ivan-merz 
E-mail postulature: postulatura.merz@ffdi.hr 

KNJIGE 

za upoznavanje života, duhovnosti i poruke 
časnog sluge Božjega Ivana Merza 



Ivan Merz 

PUT K SUNCU 

Zagreb, FTI, 1993., 
232 str. Opširan izbor 
tekstova iz bogate 
duhovne baštine 
Ivana Merza 


Ivan Merz 

MISLI 

Zagreb, Postulatura 
Ivana Merza, 
2001., 64 str. 
Najljepše izreke i misli 
Ivana Merza 





Ivan Merz 

LJUBAV I ČISTOĆA 

Tekstovi Ivana Merza 
o ljubavi, braku, ženi, 
čistoći i božanskoj 
ljubavi. Zagreb, FTI, 
2002., 260 str. 


Ivan Merz 


LJUBAV 

I 

CISTOCA 


Ivan Merz 

PLAMEN ZA VISINAMA 

Zagreb, FTI, 1999., 

128 str. Knjiga 
prikazuje uspon Ivana 
Merza prema svetosti. 


PLAMEN 


VISINAMA 


Naručuju se na adresi: 

POSTULATURA IVANA MERZA • 10000 Zagreb, Vlaška 93. 
E-mail: postulatura.merz@ffdi.hr • www.ffdi.hr/ivan-merz 

























KARDINAL FRANJO KUHARIĆ 
O IVANU MERZU 


»Merz je svjetao primjer današnjim intelektualcima i mladima. 
U njemu je živjela svetost Crkve.« (25. XI. 1978.) 

»Ivan Merz blješti u nizu velikih, vjernih sinova i kćeri naše Crkve 
kao jedan blještavi vrhunac... On ima mnogo toga reći danas 
našim mladima...« (26. XI.1978.) 

»Merz je remek-djelo Duha Svetoga.« (15. XII. 1979.) 

»Ivan Merz je čudo milosti Božje.« (10. V. 1982.) 

»Merz je apostol liturgijske obnove prije Drugog vatikanskog 
sabora.« (14. IX. 1996.), 

»Ivan Merz je primjer mladima u otkrivanju Boga.« (23. IX. 1998.) 

»Merz je svojim obraćenjem i životom suvremena poruka 
današnjim generacijama i mladim intelektualcima da je vjera 
svjetlo Kristovo koje obasjava svakoga čovjeka.« (Iz posljednje 
izjava kardinala Franje Kuharića o Ivanu Merzu, 31.1.2002.) 

